Waspada aplikasi Android, laman e-kedai palsu curi wang dalam akaun

Pelanggan bank di Malaysia harus berwaspada terhadap aplikasi Android berniat jahat dan laman web e-kedai palsu yang bertujuan untuk menggodam akaun bank mereka.

Seorang penyelidik daripada syarikat digital global, ESET, Luksa Stefanko memberi amaran bahawa ESET telah mengesan laman web palsu yang menyamar sebagai perkhidmatan sah dengan nama domain yang serupa di Malaysia.

Katanya pembeli dalam talian yang terpedaya dengan laman web palsu itu menerusi kempen yang dijalankan oleh penyerang siber tersebut melalui iklan Facebook bagaimanapun laman web ini tidak menyediakan pilihan untuk membeli-belah secara terus melalui mereka sebaliknya memperdayakan pengguna untuk memuat turun aplikasi daripada Google Play.

Namun apabila mengklik pada butang yang disediakan tidak membawa ke Google Play Store tetapi ke pelayan di bawah kawalan penyerang siber, lapor Bernama.

Apabila pengguna hendak melakukan pembayaran, pengguna diberikan pilihan pembayaran untuk memindahkan jumlah yang diperlukan daripada akaun bank mereka selepas itu mangsa penipuan itu akan dibawa ke halaman pembayaran Pertukaran Proses Kewangan (FPX) palsu dan diminta untuk memilih satu daripada lapan bank Malaysia dinyatakan.

FPX adalah kaedah pembayaran di Malaysia yang membolehkan pelanggan menyelesaikan urus niaga dalam talian menggunakan akaun bank.

“Bank yang disasarkan ialah Maybank, Affin Bank, Public Bank, CIMB Bank, BSN, RHB, Bank Islam Malaysia dan Hong Leong Bank,” kata syarikat itu dalam satu laporan.

Selepas mangsa menyerahkan maklumat perbankan mereka, mereka menerima mesej yang memberitahu mereka bahawa ID pengguna atau kata laluan yang mereka berikan adalah tidak sah, pada ketika ini, butiran akaun bank mereka telah dihantar kepada pengendali ‘malware’ (perisian hasad).

Bagi memastikan penyerang siber boleh mengakses akaun bank mangsa, aplikasi e-kedai palsu juga menghantar semua mesej SMS yang diterima mangsa kepada pelaku (penggodam) sekiranya ia mengandungi kod pengesahan dua faktor (2FA) yang dihantar oleh bank.

Štefanko memberi amaran kepada pengguna dalam talian supaya berhati-hati dengan mengklik iklan dan hasil carian enjin carian berbayar kerana mereka tidak menuju ke laman web rasmi dan bagi memastikan bahawa aplikasi itu hanya dimuat turun daripada Google Play Store serta ia untuk mengesahkan keselamatan laman web.

Pengguna juga harus menggunakan perisian atau perkakasan 2FA dan bukannya SMS dan menggunakan penyelesaian keselamatan mudah alih untuk lebih selamat, kata syarikat itu.

Menurut laporan itu, tujuh laman web palsu dan tiga aplikasi Android berniat jahat telah dikenal pasti di Malaysia baru-baru ini.

Penjenayah siber telah menyasarkan Malaysia secara eksklusif ketika ini tetapi mereka mungkin melakukan penipuan itu ke negara dan bank lain selepas ini.

Penyerang siber mahu maklumat perbankan mangsa, mereka juga mungkin akan mencuri maklumat kad kredit pada masa depan, kata Stefanko.


Tentera Zionis ceroboh Masjidil Aqsa, tahan lebih 80 jemaah solat Subuh

Tentera rejim Zionis Israel memukul dan mengikat umat Islam Palestin dalam serangan yang jarang berlaku di dewan solat utama di dalam Masjid al-Aqsa di Baitulmaqdis, memaksa mereka untuk berbaring dalam satu barisan di Tanah Suci ketiga umat Islam.

Imej rakyat Palestin yang diikat dan berbaring meniarap di ruang solat di dalam Masjidil Aqsa pada Jumaat kedua Ramadan dengan cepat menimbulkan kekecohan. Beberapa rakaman yang diedarkan dalam talian menunjukkan tentera rejim Zionis itu memukul tahanan.

Beratus-ratus warga Palestin sebelum itu berkumpul di Majid al-Aqsa di Kota Lama Baitulmaqdis Timur, pada waktu subuh pagi Jumaat untuk menunaikan solat, sebelum polis Israel bergerak untuk menyuraikan mereka secara ganas pada kira-kira jam 5.30 pagi.

Selama empat jam, tentera Israel menggunakan baton dan gas pemedih mata untuk menyuraikan rakyat Palestin halaman masjid. Polis dilihat memukul wartawan dan wanita.

Bulan Sabit Merah Palestin berkata 152 orang telah dipindahkan dari masjid ke hospital berdekatan, termasuk ramai yang mengalami luka di bahagian atas badan.

Hospital al-Makassed Baitulmaqdis Timur berkata ia telah menerima 40 pesakit yang cedera dari al-Aqsa, dua daripadanya kritikal.

Kejdian itu mengimbas kembali keganasan di sekitar Masjidil Aqsa sehingga mencetuskan perang 11 hari antara pejuang Palestin dan rejim Israel, tahun lalu.

Tentera rejim Zionis melepaskan gas pemedih mata ke dalam dewan, memecahkan beberapa tingkapnya dan menahan kira-kira 80 orang.


MoU paksa MP sokong usul bakal wujudkan pemerintahan kuku besi

Perjanjian persefahaman (MoU) yang memaksa ahli Parlimen (MP) penyokong Kerajaan Persekutuan sekarang ini mengundi menyokong usul percaya terhadap Datuk Seri Anwar Ibrahim sebagai Perdana Menteri atau apa-apa usul kerajaan, adalah haram, tidak berperlembagaan dan akan mewujudkan pemerintahan diktator.

Sehubungan itu, Ahli Parlimen Masjid Tanah, Datuk Mas Ermieyati Samsudin menyifatkan perjanjian berkenaan akan mengikat kebebasan MP, mengancam kebebasan demokrasi berparlimen dan mewujudkan pemerintahan kuku besi.

“Artkel 49A tidak boleh menyebabkan mana-mana kerusi dikosongkan atas alasan cara ahli parlimen mengundi. Tidak ada apa-apa perkara seperti itu di dalam Artikel 49A. Ianya hanya menrangkumi situasi di mana seseorang ahli Parlimen tersebut meletakkan jawatan atau berhenti menjadi ahli partinya.

“Jawatankuasa pilihan khas menimbang rang undang-undang Perlembagaan mengenai peruntukan larangan ahli Dewa Rakyat bertukar parti yang telah menyatakan pada 18 Julai 2022, bahawa mana-mana ahli Parlimen yang tidak mengundi mengikut arahan parti tidak akan hilang kerusinya di bawah Artikel 49A. Ini boleh didapati di dalam perenggan 21.4 laporan jawatankuasa pilihan tersebut.

“Tidak mungkin Anwar dan pimpinan UMNO tidak tahu berkenaan laporan jawatankuasa bipartisan ini. Jelas, mereka secara tidak jujur memilih untuk tidak mengendahkannya dalam satu tindakan terdesak untuk menakutkan dan mengugut ahli Parlimen mereka sendiri supaya menurut kehendak parti, walaupun ianya membawa kepada kemudaratan terhadap demokrasi berparlimen,” katanya dalam satu kenyataan.

Semalam (16 Disember 2022), semua parti politik yang membentuk kerajaan PH-BN telah secara umum menandatangani MoU menyatakan kesemua MP wajib menyokong Anwar dalam mana-mana usul kepercayaan atau rang undang-undang bekalan atau mana-mana usul berkaitan kepercayaan kerajaan.

Menurut Klausa 4(b) pula, sekiranya mana-mana MP kerajaan yang gagal mengundi sebagaimana yang telah diarah, mereka akan dianggap telah mengosongkan kerusi Parlimen mereka berdasarkan Artikel 49A Perlembagaan Persekutuan.

Mengulas lanjut, Naib Ketua Srikandi Bersatu itu Perlembagaan Persekutuan serta laporan jawatankuasa pilihan ini adalah jelas dan Anwar serta parti-parti kerajaan tidak boleh bergantung kepada Artikel 49A untuk mengugut MP mereka memberi undi sokongan.

Mas Ermieyati yang mempunyai latar belakang pendidikan undang-undang berkata Perlembagaan Persekutuan memberi kebebasan mutlak kepada mana-mana MP yang telah dipilih untuk mengundi sebagaimana beliau rasa betul demi kepentingan pengundi beliau.

“Ini juga jelas dari keputusan dalam kes Mahkamah Agung Datuk Ong Kee Hui v Sinyium Anak Mutit (1983) 1MLJ 36. Ugutan serta intimidasi yang dibuat melalui perjanjian MOU terhadap ahli Parlimen dari parti-parti kerajaan ini adalah satu permulaan kepada pemerintahan ala diktator.

“Despotisme (pemerintahan kuku besi) jenis baharu ini tidak pernah disaksikan sebelum ini didalam sejarah politik atau Parlimen Malaysia. Pemaksaan ahli Parlimen untuk mengundi menurut arahan adalah sama seperti dalam system di Korea Utara, atau China.

“Ianya tiada tempat dalam sistem demokratik Malaysia. MoU yang dijana oleh Anwar dan PH-BN ini akan disemadikan selamanya sebagai titik hitam di dalam sejarah negara dan tindakan subversif terhadap demokorasi berparlimen serta struktur asas Perlembagaan,” kata bekas Timbalan Menteri di Jabatan Perdana Menteri (Undang-Undang dan Parlimen) itu.

Sehubungan itu, Mas Ermieyati menggesa MP daripada parti kerajan untuk tidak berasa takut dalam menjalankan tanggungjawab mereka kepada rakyat hanya disebabkan wujud perjanjian haram itu.

Beliau sekali lagi mengingatkan bahawa menurut Artikel 49A, mereka tidak akan hilang kerusi semata-mata kerana mengundi berdasarkan pertimbangan sendiri.

“Kami menyeru juga kesemua ahli Parlimen untuk mengundi menurut apa yang benar dan baik untuk negara ini dan rakyat, serta berdasarkan nurani (conscience).

“Ini adalah satu ancaman yang paling nerbahaya terhadap demokrasi Malaysia sejak kebelakangan ini, dan kami berharap kesemua ahli Parlimen akan membuat satu pendirian yang berani terhadap despotisme baharu ini.

“Kami sentiasa akan menyokong sebarang ikhtiar untuk memastikan wujud kerajaan yang stabil, tetapi tidak dengan cara membelakangi Perlembagaan dan undang-undang,” katanya.


Arab Saudi kesan kes pertama Omicron

Arab Saudi hari ini mengesahkan mengesan kes pertama varian baharu Covid-19, Omicron, lapor agensi berita rasmi negara itu, SPA.

Memetik laporan itu, kes berkenaan membabitkan warga Arab Saudi yang pulang dari negara di utara Afrika.

“Satu kes varian Omicron dikesan di Arab Saudi daripada warganegara yang pulang dari negara Afrika Utara.

“Siasatan epidemiologi telah bermula dan individu itu serta kontak rapatnya kini diasingkan dan langkah keselamatan sudah diambil,” kata jurucakap kementerian kesihatan.

Kementerian itu juga menggesa rakyatnya untuk melengkapkan suntikan vaksin Covid-19, manakala pelancong asing pula diminta mematuhi protokol kesihatan, termasuk ujian saringan semasa ketibaan.

Kes pertama varian itu mencetuskan kebimbangan, tatkala Arab Saudi melonggarkan sekatan perjalanan terhadap beberapa negara bagi memudahkan umat Islam melaksanakan ibadah umrah.

Pertubuhan Kesihatan Sedunia (WHO) sebelum ini, memberi amaran bahawa varian Omicron yang sangat bermutasi berkemungkinan merebak ke peringkat antarabangsa dan menimbulkan risiko lonjakan jangkitan yang sangat tinggi yang boleh membawa “akibat teruk” di beberapa tempat.

Omicron pertama kali dilaporkan pada 24 November di selatan Afrika, di mana jangkitan telah meningkat dengan mendadak. Sejak itu ia telah merebak ke lebih daripada sedozen negara, kebanyakannya telah dikenakan sekatan perjalanan.

Sehingga semalam, sebanyak 20 negara, termasuk 18 negara yang melaporkan kes import, mengesahkan terdapat kes positif Omicron.

Sebanyak 203 daripada 215 kes variant of concern (VOC) Omicron telah dilaporkan dalam laman web Global Initiative on Sharing All Influenza Data (GISAID) – Agensi


149 pelancong tak sempat ke Langkawi, positif Covid-19

Seramai 149 individu tidak sempat melancong ke Langkawi sejak pulau peranginan itu dibuka kepada mereka yang telah lengkap divaksin pada 16 September lalu, setelah ujian saringan sehingga 12 tengah hari tadi menunjukkan mereka positif Covid-19.

Semuanya dikesan hasil saringan di pintu masuk udara dan laut ke Langkawi yang dibuka menerusi Projek Rintis Gelembung Pelancongan Domestik, kata Ketua Pengarah Kesihatan, Tan Sri Dr Noor Hisham Abdullah.

Menurutnya dalam tempoh itu seramai 40,458 orang merangkumi 34,038 orang di tujuh pintu masuk lapangan terbang dan 6,420 orang melalui feri di Kuala Perlis dan Kuala Kedah, telah disaring.

“Seramai 36,842 orang telah menjalani saringan menggunakan Kit Ujian Pantas (RTK) Antigen dan daripada jumlah ini, sebanyak 149 kes positif Covid-19 dikesan. Manakala, 186 individu lagi merupakan kontak rapat kepada semua kes tersebut.

“Mereka telah diasingkan dan diberi Perintah Pemerhatian dan Pengawasan (HSO),” katanya dalam kenyataan hari ini.

Dr Noor Hisham berkata 641 orang telah menjalani ujian RT-PCR sendiri sebelum bertolak ke Pulau Langkawi dan kesemua keputusan adalah negatif manakala baki 2,975 kanak-kanak di bawah enam tahun tidak menjalani ujian Covid-19 dan dibenarkan berlepas bersama keluarga masing-masing.

Menerusi projek rintis itu, kerajaan menetapkan semakan ujian saringan Covid-19 dan juga ujian saringan Covid-19 bagi pelancong yang belum menjalani ujian sebelum mereka berlepas ke pulau itu di pintu masuk udara dan laut.

Mengenai Kluster Dah Teluk Nibung yang dilapor di Langkawi pada 1 Oktober, Dr Noor Hisham berkata sehingga hari ini, seramai 249 orang telah disaring dengan 59 kes adalah positif Covid-19, 187 negatif dan tiga individu masih menunggu keputusan.

“Kluster itu dikategori sebagai kluster tempat kerja melibatkan penduduk tempatan Langkawi iaitu pekerja dan kontak rapat ahli keluarga.

“Siasatan awal mendapati penularan jangkitan disyaki dari komuniti dan seterusnya merebak di tempat kerja akibat ketidakpatuhan prosedur operasi standard (SOP) di tempat kerja dan asrama penginapan,” katanya sambil menambah semua kontak rapat telah dikenal pasti, disaring serta diberi arahan HSO selama 10 hari.

Memaklumkan penularan jangkitan adalah terkawal sehingga kini, beliau berkata semua kes melibatkan kluster ini adalah kategori satu dan dua sahaja serta pekerja telah menerima suntikan dos lengkap vaksin Covid-19.

Dr Noor Hisham berkata Kementerian Kesihatan (KKM), Jabatan Kesihatan Negeri Kedah dan Pejabat Kesihatan Daerah Langkawi akan terus memantau perkembangan penularan jangkitan Covid-19 seterusnya memastikan langkah pencegahan serta kawalan sewajarnya dilaksanakan secara berterusan.

Langkawi hari ini merekodkan 49 kes baharu berbanding 40 kes semalam.

Sehingga kini, Langkawi merekodkan 434 kes aktif, dengan jumlah keseluruhannya 5,446 kes positif, tetapi 4,941 pesakit telah sembuh sepenuhnya. Sebanyak 71 kematian turut direkodkan di pulau itu.


Demi sejarah: Warga Johor wajar tolak parti wakil penyamun & gurunya

1) Warga Johor terutamanya generasi baru rata-ratanya RAKYAT yang celik, rasional dan peka menilai perkembangan politik negeri serta negara, lebih-lebih lagi melalui media.

2) Kedudukan negeri itu yang berdekatan negara jiran yang maju seperti Singapura membolehkan mereka muhasabah perkembangan warga mereka sendiri sama ada ianya seimbang atau tidak antara kampung-kampung dengan bandar-bandar.

3) Warga Johor yang bijaksana akan faham dan sedar bahawa kemajuan menyeluruh sesuatu bangsa itu berkait rapat dengan kepimpinan yang tegas dalam bab INTEGRITI, menjunjung nilai KEBANGSAAN demi PERPADUAN serta berjiwa RAKYAT.

4) Warga Johor yang saya kenali amat mementingkan keseimbangan ini terutama bagi kelompok Melayu-Islamnya yang kebanyakan mereka pernah belajar di sekolah agama negeri sesi petang, lantas mereka tentu kenal mana halal dan haram, mereka tahu siapa angkuh dan siapa mungkar.

5) Warga Johor mahu negeri mereka kekal maju, bersih dan gah di persada nasional. Namun mereka juga mahu nilai-nilai budaya, adab, dan warisan terpelihara hendaknya dari asakan rakus pengaruh ultra liberalisme dan nafsu kapitalisme yang menyembah duit tanpa batas.

6) Seawal zaman Temasek (Singapura yang ketika itu sebahagian dari kerajaan Johor Lama) dilanggar todak, hingga ke zaman akhir penjajahan British, Johor tidak sunyi dari watak-watak RAKYAT biasa yang bukan saja bijak malah berani membawa perubahan.

7) Warga Johor tidak patut lupa jasa Hang Nadim dalam menyelamatkan nyawa RAKYAT di Temasek dari terus ditikam todak yang mengganas kerana dikatakan akibat sumpahan setelah pemerintah ketika itu mengarahkan pembunuhan Tun Jana Khateb seorang yang warak dari Samudra-Pasai (Aceh).

8) Dari kisah itu, RAKYAT biasanya menerima padah sama ada secara langsung atau tidak jika membiarkan pemerintah yang zalim dan korup berkuasa. Manakala mereka yang berani menyatakan kebenaran dan menegakkan keadilan biasanya menjadi mangsa, termasuk Hang Nadim itu sendiri yang akhirnya dibunuh kerana hasad dan kuasa politik sang pemerintah.

9) Warga Johor juga tidak harus lupa kebangkitan Orang Tujuh Muar yang dianggap “Langkah Jebat” mewakili RAKYAT dalam menentang Malayan Union yang pada waktu itu telah ditandatangani penerimaannya oleh Sultan Johor. Ini kisah pra kemerdekaan di mana Pribumi Johor berani menongkah arus kerana sayang masa depan anak cucu mereka.

10) Sekarang Johor lagi sekali damba untuk diselamatkan dari kelompok korup yang menguasai parti politik tertua di negara ini. Puak itu bukan lagi mewakili aspirasi RAKYAT marhaen tetapi sekadar buah catur golongan elit yang kenyang tujuh keturunan makan tidak habis seperti Kluster Mahkamah.

11) Paling hina, penyamun dan bakal banduan kes makan duit RAKYAT sama-sama menebalkan muka untuk bercakap mewakili warga Johor sambil memfitnah tokoh Johor sendiri yang banyak berjasa serta tegas berprinsip, Tan Sri Muhyiddin Yassin cucu seorang ulama besar negeri tersebut.

12) Ramai tidak lupa rakaman perbualan telefon antara murid dan gurunya sambil bergelak ketawa memperbodohkan pengikut fanatik masing-masing di luar sana. Kononnya No DAP dan No Anwar tetapi hakikatnya puak itu lebih paranoid terhadap mereka yang sebangsa dan seakidah dari PERIKATAN NASIONAL (PN).

13) Apakah warga Johor sanggup melihat sandiwara dan kemunafikan ini terus merencana kehidupan RAKYAT di tanah yang tercinta ini? Adakah parti-parti yang diketuai oleh watak-watak luar Johor itu benar-benar ikhlas faham jiwa RAKYAT Johor orang biasa?

14) Dengan ikhlas saya yang pernah bermastautin di Jalan Mulia, Kampung Melayu Majidee, Johor Bahru dan bersekolah di negeri itu selama 4 tahun di era Tan Sri Muhyiddin Yassin selaku Menteri Besar Johor menyeru tuan-tuan, puan-puan, adik-kakak, para sahabat dan saudara senegaraku orang Johor agar BERSATU menamatkan keangkuhan Kluster Mahkamah, puak ultra liberal serta parti-parti kecil opportunis dalam PRN Johor nanti.

Dr Muhammad Faiz Bin Na’aman
Ahli Majlis Pimpinan Tertinggi Bersatu

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ucapan perbahasan Muhyiddin tetap mengutamakan kepentingan rakyat

Ketua Ahli Parlimen Perikatan Nasional yang juga Ahli Parlimen Pagoh, Tan Sri Muhyiddin Yassin.

Tuan Yang Di-Pertua,

1. Terlebih dahulu saya ingin merakamkan ucapan menjunjung kasih kepada Kebawah Duli Yang Maha Mulia Seri Paduka Baginda Yang Di-Pertuan Agong, AlSultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah, di atas titah baginda di istiadat pembukaan Penggal Kedua Parlimen ke-15.

Keprihatinan yang dizahirkan oleh Kebawah Duli Yang Maha Mulia Tuanku terhadap permasalahan rakyat, terutamanya tekanan inflasi dan kos sara hidup, serta usaha-usaha yang mesti dilaksanakan untuk mengatasinya pastinya diambil ingatan dan perhatian oleh semua Ahli Parlimen Perikatan Nasional.

Pemulihan Ekonomi

2. Dalam menangani permasalahan ekonomi rakyat, perkara pertama yang saya ingin sentuh ialah pemulihan ekonomi negara. Apabila ekonomi negara berjaya dipulihkan, maka rakyatlah yang akan menerima manfaatnya. Indikator pemulihan ekonomi mestilah menunjukkan bahawa ekonomi negara kita bukan sahaja telah mencapai tahap pra-pandemik, tetapi mesti menunjukkan keadaan yang lebih baik berbanding sebelum pandemik melanda negara.

3. Kita bersyukur kerana angka-angka menunjukkan Keluaran Dalam Negara Kasar (KDNK) Malaysia pada suku tahun keempat 2022 telah berkembang sebanyak 7 peratus.

Menurut statistik yang dikeluarkan oleh Jabatan Perangkaan Malaysia, prestasi ekonomi bulanan Malaysia berkembang sederhana pada suku tahun keempat dengan pertumbuhan 7 peratus pada bulan Oktober, diikuti 5.7 peratus pada bulan November dan terus meningkat kepada 8.3 peratus pada bulan Disember 2022.

Prestasi ekonomi bagi suku tahun keempat 2022 telah melepasi paras pra-pendemik sebanyak 7.2 peratus dan secara keseluruhan, prestasi ekonomi Malaysia meningkat kepada 8.7 peratus pada 2022.

4. Saya bersyukur kerana sekurang-kurangnya pertumbuhan ekonomi negara kita telah berjaya melepasi paras pra-pandemik. Ini menunjukkan bahawa langkahlangkah yang diambil oleh kerajaan sebelum ini dalam memulihkan ekonomi negara telah membuahkan hasil.

5. Dalam hubungan ini, saya juga ingin menarik perhatian dewan yang mulia ini tentang pemerhatian yang dibuat oleh Majlis Pemulihan Negara yang telah dibawa ke perhatian kabinet kerajaan sebelum ini, bahawa indikator pemulihan yang sebenar bukan sekadar kejayaan kita mencatatkan pertumbuhan melepasi paras pra-pandemik, tetapi pra-pandemik plus plus.

Ini bererti, usaha-usaha untuk merancakkan pertumbuhan ekonomi negara dalam semua sektor mesti terus dipergiatkan agar mencatatkan pertumbuhan yang jauh lebih tinggi daripada paras pra-pandemik.

6. Untuk itu, perhatian mesti diberikan kepada usahausaha untuk memudahcara pertumbuhan dalam semua sektor ekonomi utama. Sektor-sektor yang terjejas teruk seperti pembinaan, pertanian, pembuatan dan perkhidmatan, termasuk sub-sektor pelancongan serta Perusahaan Mikro Kecil dan Sederhana (PMKS), mesti dipastikan terus berada pada landasan pemulihan yang betul.

Masalah-masalah yang mereka hadapi seperti aliran tunai, kekurangan pekerja dan peningkatan kos operasi perniagaan mesti ditangani dengan cekap dan berkesan.

7. Saya percaya dalam poses pemulihan ekonomi negara, sektor-sektor ini masih memerlukan sokongan kerajaan. Tambah-tambah lagi dalam menghadapi keadaan ekonomi dunia yang dijangka lebih suram pada tahun ini. Kita tidak mahu sektor-sektor yang sedang pulih ini jatuh lagi akibat kemelesetan ekonomi global yang akan turut menjejaskan ekonomi negara kita.

8. Saya berharap dalam Bajet 2023 yang akan dibentangkan nanti, kerajaan akan menyediakan bantuan-bantuan, samada dalam bentuk fiskal atau nonfiskal, untuk sektor-sektor ekonomi tertentu bagi memastikan proses pemulihan ekonomi negara kita tidak terjejas atau terbantut.

Tuan Yang Di-Pertua,

Bantuan Kumpulan Rentan

9. Dalam keadaan negara sedang berhadapan dengan masalah ekonomi rakyat akibat kesan inflasi, kenaikan harga barang dan peningkatan kos sara hidup, tumpuan utama mestilah diberikan kepada usaha-usaha untuk membantu rakyat terutama sekali golongan rentan.

10. Saya ingin menarik perhatian dewan yang mulia ini kepada kenyataan YAB Perdana Menteri di peringkat awal penubuhan kerajaan dahulu bahawa kerajaan akan mengemukakan langkah-langkah yang komprehensif untuk menangani masalah kos sara hidup rakyat dalam tempoh dua minggu.

11. Sekarang ini telah menjangkau tiga bulan saya masih belum nampak sebarang langkah yang konkrit dan komprehensif yang diambil oleh kerajaan untuk mengatasi masalah kenaikan kos sara hidup rakyat. Yang kita dengar Menteri kata kalau harga ayam mahal, jangan makan ayam. Kalau harga telur mahal, jangan makan telur.

12. Ini bukanlah sesuatu yang rakyat harapkan daripada kerajaan. Yang rakyat harapkan ialah tindakan-tindakan kerajaan samada dari segi dasar, inisiatif atau intervensi tertentu untuk meningkatkan pendapatan rakyat, menyalurkan bantuan kepada golongan yang memerlukan serta memastikan bekalan barangan keperluan asas mencukupi dan dijual pada harga yang munasabah.

13. Ya, menu rahmah yang diperkenalkan oleh kerajaan adalah satu inisiatif yang baik. Tetapi dari segi jangka masa panjang, adakah inisiatif ini dapat bertahan sekiranya kos bahan mentah terus meningkat?

14. Saya harap dalam masa yang terdekat ini, kerajaan dapat mengumumkan langkah-langkah yang lebih konkrit dan menyeluruh untuk mengatasi masalah kos sara hidup rakyat dan membantu golongan rentan.

Pembasmian Kemiskinan

15. Satu lagi kesan daripada pandemik COVID-19 yang melanda seluruh dunia ialah masalah kemiskinan yang menyebabkan jurang antara golongan kaya dan miskin semakin melebar. Laporan “Global Economic Prospect” oleh Bank Dunia yang dikeluarkan pada bulan Januari tahun ini mendedahkan hasil kajian di 34 buah negara mendapati kumpulan B40 menerima kesan kehilangan pendapatan yang paling ketara.

Ini menunjukkan bahawa pandemik COVID 19 yang melanda seluruh dunia memberi kesan besar kepada golongan miskin dan berpendapatan rendah.

16. Negara kita juga tidak terkecuali. Kumpulan B40 bukan lagi kekal 40% tetapi telah meningkat kepada 61%. Ini bermakna sementara kumpulan B40 sebelum ini menjadi lebih miskin, sebahagian daripada mereka yang tergolong dalam kumpulan M40 sebelum ini juga telah jatuh miskin.

17. Ini suatu perkara yang serius dan mesti diberikan perhatian segera dan utama oleh kerajaan. Kita akan berhadapan dengan masalah putaran ganas kemiskinan yang parah dan sukar dipulihkan sekiranya langkahlangkah segera tidak diambil oleh kerajaan untuk menangani masalah kos sara hidup, membasmi kemiskinan dan menambah pendapatan rakyat.

Mesti ada program dan inisiatif khusus yang disediakan oleh kerajaan untuk menangani keadaan yang amat genting ini.

Dasar Bumiputera

18. Satu lagi perkara penting yang mesti diberikan keutamaan oleh kerajaan ialah dasar mengenai Bumiputera. Hakikatnya, sebahagian besar daripada golongan B40, atau dalam konteks hari ini lebih tepat dikatakan B60, adalah Bumiputera. Sebuah negara majmuk dan berbilang kaum tidak akan stabil dan makmur sekiranya kaum majoriti berada dalam kelompok miskin dan berpendapatan rendah dengan jurang kayamiskin semakin melebar.

19. Saya berharap agar kerajaan memberikan tumpuan sepenuhnya kepada usaha-usaha untuk memajukan ekonomi negara dan memelihara kebajikan rakyat. Itulah tugas hakiki kerajaan.

Dengarlah suara rakyat yang mahukan pembelaan. Misalnya, apalah salahnya kerajaan mempertimbangkan pengeluaran wang KWSP secara bersasar sekiranya itu adalah kehendak rakyat bagi membantu meringankan beban mereka di kala susah ini.

Begitu juga dengan moratorium pinjaman bank. Bank-bank terus membuat untung walaupun ketika negara berhadapan dengan krisis. Apalah salahnya jika bank-bank turut sama membantu rakyat dengan melaksanakan semula moratorium bayaran balik pinjaman secara bersasar bagi tempoh tertentu untuk meringankan beban rakyat akibat kesan inflasi dan kenaikan OPR.

20. Berhentilah bermain politik dan membuat keputusan-keputusan cakap tak serupa bikin. Misalnya, tiba-tiba ada dasar Menteri-Menteri boleh lantik anak beranak sebagai pegawai. Walaupun tidak mengambil gaji, pelantikan ini boleh menimbulkan percanggahan kepentingan, atau dengan izin “conflict of interest”, dan berbaur nepotisme.

21. Untuk apa dasar ini diperkenalkan? Ianya tiada kaitan langsung dengan keperluan rakyat yang mendesak pada ketika ini. Rakyat bukan nak lihat anak Menteri, anak Perdana Menteri, memegang jawatan dalam kerajaan. Mereka nak lihat Menteri dan Perdana Menteri buat kerja untuk rakyat.

22. Begitu juga dengan tindakan kerajaan menekan kebebasan anak-anak muda untuk bersuara di media sosial terutamanya menerusi saluran Tik Tok. Ramai penganalisis politik mengatakan dalam PRU-15 yang lalu, kempen Perikatan Nasional mendapat sambutan yang hangat di Tik Tok, terutamanya di kalangan anakanak muda.

Sekarang, selepas pilihanraya telah ada tindakan-tindakan oleh Menteri Komunikasi dan Digital untuk menyekat dan menekan pengguna Tik Tok khususnya yang menyokong Perikatan Nasional. Ini satu bentuk “political persecution”, dengan izin, Tuan Yang DiPertua. Ini satu lagi bikin tak serupa cakap.

Kononnya perjuangan Pakatan Harapan adalah untuk mendukung kebebasan media dan kebebasan bersuara. Kalau begitu, kenapa kebebasan penyokong-penyokong

Perikatan Nasional di Tik Tok disekat, tetapi kebebasan penyokong-penyokong Pakatan Harapan yang saban hari menabur fitnah dan kebencian di twitter tidak dikawal?

23. Begitu juga dengan kenyataan-kenyataan yang seolahnya mencabar kedudukan kaum Melayu dan Bumiputera di negara ini. Kononnya, perkhidmatan awam di negara ini didominasi oleh kaum Melayu dan atas nama reformasi, dominasi ini mesti dirombak. Hormatilah perasaan penjawat awam.

Selain kedudukan kaum Melayu dan Bumiutera dalam perkhidmatan awam yang dijamin oleh Perlembagaan Persekutuan, mereka semua berkhidmat untuk negara dan untuk semua kaum.

Tuan Yang Di-Pertua,

24. Saya perhatikan kepimpian kerajaan hari ini cenderung untuk mengambil tindakan-tindakan berbentuk, dengan izin, witch-hunting, atau mencari kesalahan kerajaan dahulu yang sebenarnya tidak wujud.

Melemparkan tuduhan yang bukan-bukan. Kononnya saya seleweng RM600 bilion. Kemudian turun nilainya kepada RM92.5 bilion. Kemudiannya turun lagi kepada RM4 billion hingga RM5 bilion. Yang terakhir RM300 juta. Apa ini? Angka yang berubah-ubah ini keluar dari mulut Perdana Menteri sendiri. Seolah-olah Perdana Menteri pun tidak pasti apa yang dia tuduh. Kalau tidak pasti, jangan tuduh sebarangan.

25. Saya tidak ambil wang rakyat walau satu sen pun masuk ke kocek saya. Boleh siasat, tetapi jangan samakan saya dengan yang lain. Jangan samakan parti saya dengan parti yang lain. Saya nak ingatkan Tambun, jangan salah guna kuasa sebagai Perdana Menteri untuk menekan saya dan Perikatan Nasional.

26. Saya juga nak ingatkan di dewan yang mulia ini, Tambun pernah didapati bersalah oleh mahkamah kerana menyalahgunakan kuasa untuk kepentingan dirinya sendiri. Maaf, bukan niat saya untuk menimbulkan persepsi negatif terhadap Tambun. Itu sejarah lampau.

27. Sekarang, dengan izin Allah SWT jua, Tambun kembali ke tampuk kuasa sebagai Perdana Menteri. Sesungguhnya Allah itu Maha Kuasa. Dialah yang memberi kuasa kepada sesiapa yang Dia mahu, dan Dialah yang menarik kekuasaan daripada sesiapa yang Dia mahu. Tiada kuasa yang kekal melainkan kekuasaan Allah SWT jua. Kuasa saya sebagai Perdana Menteri tidak kekal.

Kuasa Tambun sebagai Perdana Menteri juga tidak akan kekal selama-lamanya.

Tuan Yang Di-Pertua,

28. Walaupun saban hari ditekan, kami di pihak pembangkang pastinya akan memainkan peranan semak dan imbang (check and balance) secara konstruktif.

Sebagai pembangkang yang berwibawa, Ahli-Ahli Parlimen Perikatan Nasional akan terus memainkan peranan kami dengan penuh berintegriti dan menjunjung prinsip Bersih, Prihatin dan Stabil. Mana-mana dasar yang baik kami sokong. Mana-mana dasar yang memberi mudarat kepada rakyat kami tentang.

Terima kasih, Tuan Yang Di-Pertua.

Tan Sri Muhyiddin Yassin
Ketua Ahli Parlimen Perikatan Nasional
Ahli Parlimen Pagoh.


Empat pihak bantah peguam UK wakili Najib dalam rayuan kes SRC

Empat pihak dilaporkan membantah permohonan peguam United Kingdom (UK), Queen’s Counsel (QC) Jonathan James Laidlaw untuk mewakili Datuk Seri Najib Razak dalam rayuan terakhirnya di Mahkamah Persekutuan berkaitan kes SRC International (SRC).

Memetik laporan MalayMail, empat respondan berkenaan ialah pihak pendakwaan kes SRC, peguam negara, Majlis Peguam Malaysia dan Jawatankuasa Peguam Kuala Lumpur.

Mereka dilaporkan berunding dengan Hakim Mahkamah Tinggi Datuk Ahmad Kamal Md Shahid dan peguam Laidlaw, Tan Sri Muhammad Shafee Abdullah, hari ini berhubung permohonan QC berpangkalan dari London itu.

Susulan itu, Ahmad Kamal menetapkan 6 Julai sebagai tarikh perbicaraan bagi mendengar permohonan Laidlaw bagi dibenar menjalankan amalan guaman di Malaysia mewakili bekas Perdana Menteri itu dalam rayuannya di Mahkamah Persekutuan.

Pada 31 Mei, Laidlaw memfailkan permohonan di Mahkamah Tinggi Kuala Lumpur untuk diterima di bawah Seksyen 18(1) Akta Profesion Undang-undang 1976 untuk menjalankan amalan di Malaysia kerana Najib mahu mengupahnya untuk rayuan akhir kes SRC di Mahkamah Persekutuan, dengan mendakwa “memiliki kelayakan khas, pengalaman dan kepakaran yang tidak ada” dalam kalangan peguam di Malaysia.

Permohonan Laidlaw bagaimanapun perlu dirujuk kepada beberapa pihak lain, termasuk peguam negara dan Majlis Peguam.

Seksyen 18 (1) itu menyatakan – walau apa pun apa-apa jua yang terkandung dalam Akta ini, Mahkamah boleh, bagi maksud mana-mana satu kes dan tertakluk kepada subseksyen yang berikut, menerima masuk seseorang untuk menjalankan amalan sebagai seorang peguam bela dan peguam cara yang, jika dia seorang warganegara Malaysia, atau seorang pemastautin tetap di Malaysia, dia layak diterima masuk sebagai seorang peguam bela dan peguam cara Mahkamah Tinggi dan tiada seorang pun boleh diterima masuk untuk menjalankan amalan sebagai peguam bela dan peguam cara di bawah subseksyen ini melainkan jika:

(a) bagi maksud kes yang tertentu itu dia mempunyai, pada pendapat Mahkamah, kelayakan khas atau pengalaman daripada jenis yang tidak boleh didapati daripada kalangan peguam bela dan peguam cara di Malaysia; dan

(b) dia telah diarahkan oleh seorang peguam bela dan peguam cara di Malaysia.

Bagaimanapun, Seksyen 18(3) akta berkenaan mewajibkan mahkamah mengambil kira pandangan “Peguam Negara, Lembaga, Setiausaha Majlis Peguam dan Jawatankuasa Peguam Negeri di negeri di mana kausa atau perkara itu hendak didengar, bagi mendengar bantahan mereka.

Pengurusan kes di hadapan Ahmad Kamal hari ini dibuat selepas permohonan Laidlaw dipindahkan ke mahkamahnya, susulan keputusan seorang lagi Hakim Mahkamah Tinggi, Datuk Wan Ahmad Farid Wan Salleh secara sukarela menarik dirinya mendengar permohonan itu.

Walaupun tiada bantahan dibangkitkan terhadapnya untuk mendengar kes itu, Wan Ahmad Farid berkata beliau menarik diri untuk mengelak sebarang kritikan yang tidak perlu terhadap badan kehakiman, kerana salah seorang ahli keluarganya adalah ketua bahagian UMNO.

“Saya ingin nyatakan bahawa seorang ahli keluarga terdekat saya adalah ahli politik yang aktif serta ketua bahagian parti politik yang sama dengan perayu (Najib).

“Saya akan mengundang kritikan tidak perlu yang akan menjejaskan integriti badan kehakiman.

“Atas sebab-sebab yang dinyatakan sebelum ini, walaupun tiada permintaan dibuat oleh mana-mana pihak di sini, saya menarik diri daripada mendengar usul pemula ini,” kata Wan Ahmad Farid.

Mengikut Wikipedia, Wan Ahmad Farid adalah bekas ahli politik UMNO dari Terengganu. Beliau dilantik sebagai Senator dan kemudian Timbalan Menteri Dalam Negeri pada Mac 2008, selain menjadi calon Barisan Nasional pada Pilihan Raya Kecil Parlimen Kuala Terengganu pada 2009.

Berita berkaitan: Mahkamah pernah tolak peguam diraja wakili perayu: Bagaimana nasib Najib?


Pesara didakwa terlibat pengubahan wang haram hampir RM1.7 juta

Seorang pesara swasta mengaku tidak bersalah di Mahkamah Sesyen Shah Alam hari ini atas 12 pertuduhan terlibat dalam pengubahan wang haram hampir RM1.7 juta.

Bagi semua pertuduhan, K.Suranderan, 60, didakwa melupuskan wang RM1,685,543.27 yang merupakan hasil daripada aktiviti haram ke akaun beberapa bank milik empat syarikat, tiga individu serta tertuduh sendiri, termasuk akaun kad kredit antara RM11,398 dan RM516,480, lapor Bernama.

Suranderan didakwa melakukan kesemua kesalahan itu di OCBC Bank (Malaysia) Bhd, cawangan Klang antara 14 Nov 2019 dan 29 Mac 2021.

Pertuduhan dikemukakan di bawah perenggan 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.

Sabit kesalahan boleh dipenjara sehingga 15 tahun dan denda tidak kurang lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, mengikut mana lebih tinggi.

Pendakwaan dikendalikan Timbalan Pendakwa Raya Noor Zalizan Lazarous manakala tertuduh diwakili peguam K.Renuka dan V.Ayasamy.

Hakim Helena Sulaiman menetapkan wang jaminan RM40,000 dengan seorang penjamin berserta syarat tambahan pasport diserahkan kepada mahkamah dan melapor diri setiap sebulan sekali di balai polis terdekat serta 19 Ogos untuk sebutan semula kes.


Tiada PKP dan sektor ekonomi dibuka, harga barang naik dan ringgit jatuh pula

Sebelum ini rakyat menyalahkan pelaksanaan Perintah Kawalan Pergerakan (PKP) dan penutupan sektor ekonomi sebagai punca kehidupan harian terkesan akibat kehilangan pendapatan dan tidak dapat bekerja.

Bagaimanapun lain pula ceritanya selepas PKP tidak lagi dilaksanakan dan negara sudah beralih ke fasa endemik, rakyat kini merungut pula harga barang naik dan nilai ringgit pula jatuh teruk.

Pembangkang menuduh kerajaan terdahulu dengan melabelkan “gagal”, pelbagai cara dilakukan untuk menghasut rakyat supaya membenci kerajaan dengan kempen “bendera putih” dan juga turun berdemontrasi di jalan raya sebagai tanda protes terhadap mantan Perdana Menteri (PM) Tan Sri Muhyiddin Yassin.

Pemimpin parti politik semasa tempoh PKP sibuk mencatur strategi untuk menggulingkan kerajaan, pemimpin utama pembangkang menelefon pemimpin parti dalam kerajaan bersekongkol untuk menjatuhkan kerajaan pada ketika rakyat sedang bergelut dengan ancaman Covid-19.

Perdamaian dan gencatan politik tidak dihiraukan pembangkang, mereka lebih memikirkan kepentingan sendiri dan terdapat individu yang bercita-cita tinggi mahu menjadi PM dengan menjadikan rakyat sebagai alasan terhadap tindakan mereka.

Hasilnya selepas kerajaan Perikatan Nasional (PN) jatuh, pembangkang menandatangani memorandum persefahaman (MoU) dengan PM daripada UMNO dan menyebabkan kleptokrat kembali berkuasa di Putrajaya.

Pembangkang beranggapan dengan menukar PM dan kerajaan baharu UMNO akan dapat mengembalikan kestabilan kepada negara, tetapi sebaliknya yang berlaku apabila puluhan juta wang rakyat diboroskan dengan mengadakan pilihan raya yang tidak sepatutnya diadakan dan pemimpin kluster mahkamah semakin bermaharajalela.

Pembangkang ingat dengan menukar PM dan kerajaan baharu, ekonomi negara akan semakin pulih tetapi sebaliknya yang berlaku inflasi semakin meningkat dan kejatuhan ringgit memecahkan rekod terdahulu.

Walaupun tiada lagi PKP dan sekatan ekonomi, nampaknya kenaikkan harga barang dan kejatuhan mata wang negara tidak dapat ditangani, ia ternyata teori yang dilaungkan oleh pembangkang selama ini hanya retorik semata-mata.

Seorang penganalisis ekonomi, Dr Mohd Azwardi Md Isa mengulas peningkatan inflasi akan memberi implikasi besar kepada kehidupan rakyat yang sudah pun berdepan kesempitan hidup kini.

“Rakyat kini sudah celik ekonomi, inflasi diperkatakan di mana- mana sahaja kerana ia menyebabkan harga barang naik dan sudah tentu keadaan itu perit bagi kebanyakan rakyat berpendapatan rendah dan sederhana.

“Ekonomi negara kita berdepan masalah kerana terlalu cepat beralih kepada sektor perkhidmatan tanpa mempunyai pelbagai produk buatan sendiri,” katanya dipetik laporan Sinar Harian.

Pensyarah Kanan Perniagaan Antarabangsa, Sekolah Pengajian Antarabangsa Universiti Utara Malaysia (UUM) itu menjelaskan situasi tersebut berlaku disebabkan negara tidak mempunyai banyak produk yang dihasilkan sendiri dan terlalu bergantung kepada pelabur asing.

“Malaysia terlalu cepat berubah dari negara pembuatan produk kepada perkhidmatan menyebabkan kita terlalu bergantung kepada eksport barangan buatan syarikat multinasional yang melabur di sini.

“Secara asasnya, kita tidak mempunyai produk kita sendiri walaupun ada beberapa syarikat multinasional seperti Proton, Perodua, Petronas dan Axiata, namun produk yang dihasilkan terhad,” katanya lagi.

Kebergantungan negara kepada barangan import terutama produk makanan memburukkan lagi keadaan, ujarnya lagi.

“Contohnya, pengeluaran beras negara tidak mampu penuhi keperluan dalam negara. Hampir 40 peratus daripada keperluan beras negara diimport dari Thailand, Vietnam, Kemboja dan India.

“Ini membimbangkan, apabila sudah ada negara menghentikan eksport barangan keperluan, seperti Indonesia yang menangguhkan eksport minyak sawit,” katanya.

Menurutnya, selain beras, negara juga mengimport banyak sayur-sayuran dari pelbagai negara yang dianggarkan bernilai berbilion ringgit.

“Jumlah ini semakin meningkat saban tahun dan sudah tentu kadar inflasi negara juga bakal naik.

“Menteri Pertanian, Datuk Seri Dr Ronald Kiandee telah umumkan nilai import makanan menunjukkan peningkatan 22.3 peratus menjadikan jumlahnya RM45.3 bilion pada 2015 kepada RM55.4 bilion pada 2021. Ini jumlah yang sangat besar,” ujarnya.

Penjelasan Mohd Azwardi ini secara tidak langsung menunjukkan pelaksanaan PKP dan penutupan sektor ekonomi oleh kerajaan pimpinan Muhyiddin tidak memberi kesan terhadap kenaikkan harga barang dan melemahkan ringgit, sebaliknya pembangkang yang sengaja memomokkan rakyat dengan retorik politik supaya membenci kerajaan.

Tegas Mohd Azwardi, rakyat mahukan tindakan segera dan bukan lagi kajian, malah keresahan rakyat harus dipandang serius oleh kerajaan.

“Penggunaan pendapatan terbahagi kepada tiga, iaitu pembelian barangan, simpanan dan pelaburan. Sudah tentu golongan tersebut tidak mampu menyimpan malah melabur.

“Bahkan pecahan B40, M40 dan T20 juga sudah berubah komposisinya. Sudah ada golongan M40 jatuh kepada kategori B40,” katanya.

Menurutnya, jurang pendapatan semakin menebal dan jika tidak ditangani sebaiknya bakal memberi impak buruk kepada negara dalam jangka masa panjang.

“Wang rakyat perlu diuruskan dengan baik dan semestinya mengikut acuan dan cara kita,” katanya lagi.


Kes baharu naik lagi dua hari berturut-turut

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi meningkat dua hari berturut-turut setelah merekodkan angka terendah 6,709 pada Isnin lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 7,950 jangkitan direkodkan berbanding 7,276 yang dicatat semalam.

Angka terbaharu itu menjadikan keseluruhan kes positif sejak awal tahun lalu kepada 2,361,529 kes.

Semalam, lapan negeri dan Wilayah Persekutuan merekodkan jumlah peningkatan jangkitan Covid-19 dengan Selangor dan Kelantan mencatat kes empat angka.

Jangkitan di Selangor melonjak sekali ganda berbanding kelmarin apabila merekodkan 1,302 kes.


Pasangan cinta tanpa restu cenderung nikah di Thailand

Awal tahun 2023 rakyat Malaysia digemparkan dengan perkahwinan kedua seorang pengarah dan pelakon terkemuka tanah air di Thailand baru-baru ini.

Tidak ramai yang ingin menyingkap atau mengambil tahu tentang sisi gelap perkahwinan di Thailand selepas dibutakan dengan keindahan mudahnya berkahwin di negara Gajah Putih itu.

Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata, sungguhpun perkahwinan itu sah di sisi agama, ia tetap tidak diiktiraf di sisi perundangan negara selagi tidak didaftarkan semula di Malaysia.

“Banyak implikasinya kelak jika tidak daftarkan pernikahan itu, seperti kemungkinan perkahwinan tersebut tidak sah dan jika tidak sah akan beri implikasi pada anak pula, anak yang lahir itu bagaimana statusnya?

“Bagaimana pula sekiranya terjadi perkara tidak diingini dalam perkahwinan seperti penderaan dan tidak beri nafkah? Si isteri dan anak itu akan tiada ruang untuk membuat sebarang tuntutan nafkah, failkan cerai dan sebagainya,” katanya.

Jelas beliau, perkara-perkara itu tidak boleh dituntut oleh si isteri dan anak sekiranya perkahwinan tersebut tidak didaftarkan di Malaysia kerana dari segi undang-undang, pasangan tersebut tidak pernah berkahwin.

“Lebih teruk apabila si anak kelak tidak boleh didaftarkan kelahirannya kerana badan kuasa yang ada autoriti untuk keluarkan perintah pendaftaran adalah mahkamah syariah, jika tidak daftarkan perkahwinan itu maknanya perintah pendaftaran tidak boleh dikeluarkan.

“Jika perintah pendaftaran tidak boleh dikeluarkan, pejabat agama pula tidak boleh keluarkan sijil nikah, seterusnya tidak boleh didaftarkan kelahiran anak itu di Jabatan Pendaftaran Negara,” jelas beliau.

Mohd. Na’im memaklumkan, perkahwinan di Thailand yang tidak didaftarkan semula turut memberikan risiko dalam isu berkaitan pemilikan harta, isu berkaitan locus untuk membuat tindakan di Mahkamah Syariah termasuklah pewarisan atau faraid selain jelas melakukan pelanggaran undang-undang yang boleh didakwa juga dihukum.

Dalam pada itu, konflik akibat perkahwinan yang tidak mendapat restu keluarga boleh memberikan kesan jangka panjang yang serius termasuk ‘childhood’ trauma terhadap anak-anak.

Sementara itu, perunding motivasi dan kaunseling, Hushim Salleh berkata, lebih memburukkan keadaan apabila masalah rumah tangga didedahkan di media sosial sehingga menyebabkan campur tangan pihak lain yang disifatkan sebagai ‘tidak sihat’.

Menurutnya, banyak kes diterima melibatkan anak yang berdepan dengan masalah trauma dan psikologi kesan daripada kahwin lari dan perkahwinan tidak direstui.

“Dalam kes yang saya kendalikan, ada suami sudah berkahwin lain sehingga enam tahun, baru isterinya tahu. Apabila tahu, memang akan berlaku perang besar.

“Kebanyakan wanita yang datang beritahu hidupnya sudah tidak tenteram, tidur pun tidak lena bila suami kahwin lain.

“Poligami tidak salah cuma jadi masalah bila suami merahsiakan perkahwinan itu. Tidak ada wanita yang boleh terima. Ada yang datang ke klinik saya sampai bergaduh dan selalunya wanita akan minta diceraikan,” katanya kepada Sinar Harian pada Sabtu.

Hushim menambah, terdapat 20 hingga 25 kes sebulan yang dikendalikannya membabitkan masalah rumah tangga, antaranya pasangan yang berkahwin baru, suami tidak memberi nafkah, pasangan yang dalam fasa bercerai dan suami ‘biawak hidup’.


Saifuddin sahkan dimaklumkan Zahid dibenarkan melawat Najib dalam penjara

Lawatan Presiden UMNO, Datuk Seri Ahmad Zahid Hamidi menemui Datuk Seri Najib Razak di Penjara Kajang baru-baru ini dimaklumkan kepada Menteri Dalam Negeri.

Menteri Dalam Negeri, Saifuddin Nasution Ismail mengesahkan sebelum lawatan Zahid menemui Najib yang sedang dipenjarakan kerana sabitan kes rasuah, pihak penjara ada memaklumkan kepadanya berhubung lawatan tersebut.

Katanya ada dua individu yang berhak memberikan kebenaran khas mengenai lawatan ke atas banduan, iaitu Menteri Dalam Negeri dan Komisioner Jeneral (KP) Penjara.

Menurut Saifuddin terbabit sebelum Ahmad Zahid menemui Najib, beliau dimaklumkan oleh pegawai tertinggi Jabatan Penjara Malaysia, Datuk Nordin Muhamad.

Kebenaran khas tersebut tambah Saifuddin diberikan mengikut Peraturan 86 dan Peraturan 99 dalam Peraturan Penjara 2000 yang turut melibatkan kebenaran membawa makanan serta tempoh pertemuan berlangsung.

“KP Penjara maklumkan pada saya… (justeru) saya tau.

“Prosedur seterusnya (untuk kebenaran khas tersebut) ialah oleh KP Penjara. Yang penting dia maklumkan kepada saya, saya maklum.

“Soal bagaimana dia maklumkan dan sebagainya – itu hanya prosedur,” katanya dipetik laporan Malaysiakini semasa sidang media di Parlimen hari ini.

Walaupun dimaklumkan mengenai urusan itu, beliau bagaimanapun menegaskan tidak mencampuri sebarang proses atau urusan lawatan berkenaan kerana ia dikendalikan sepenuhnya oleh Jabatan Penjara.

“Saya nak sebut bahawa Peraturan-Peraturan Penjara 2000 Bahagian 10 di bawah perkara surat dan lawatan kepada banduan.

“Ada bahagian 10 itu, ada satu peraturan. Peraturan itu adalah Peraturan 86. Ia memperuntukkan kuasa kepada kecuali dengan kebenaran khas yang dipakai selama ini, adalah oleh Ketua Pengarah Penjara.

“Bunyinya begini, perhubungan antara banduan dengan saudara-mara dan rakan-rakan mereka hendaklah dibenarkan mengikut bahagian ini.

“Ia juga tertakluk kepada apa-apa sekatan yang perlu bagi mengekalkan tatatertib dan ketenteraman dalam penjara dan pencegahan jenayah serta tiada seorang lain pun boleh dibenarkan berhubung dengan seorang banduan, kecuali dengan kebenaran khas. Itu prosesnya,” katanya lagi.

Media baru-baru ini semasa Perhimpunan Agung UMNO (PAU) melaporkan Zahid memberitahu beliau bersarapan dan meluangkan masa kira-kira dua jam dengan Najib di Penjara Kajang.

Lawatan Zahid itu turut disertai Timbalan Menteri Dalam Negeri, Datuk Seri Shamsul Anuar Nasarah.

Pendedahan itu menimbulkan pelbagai kritikan daripada banyak pihak, malah seorang peguam, Rafique Rashid berkata pendedahan Timbalan Perdana Menteri itu jelas menunjukkan sikap ‘double standard’ oleh Kementerian Dalam Negeri (KDN) dan Jabatan Penjara terhadap prosedur lawatan dalam kalangan pelawat.

Seorang lagi peguam kanan, Mohamed Haniff Khatri Abdulla Haniff juga turut mempertikaikan layanan berbeza itu.

“Ada keadaan tertentu di mana ada permohonan dibuat kepada penguasa penjara, namun semua ini spekulasi kerana Zahid tidak memberitahu sama ada beliau membuat permohonan itu ataupun diberi layanan khas kerana memegang jawatan Timbalan Perdana Menteri.

“Soalnya kini bukan undang-undang atau peraturan dua darjat, sebaliknya pihak penjara perlu perjelaskan sama ada ada berlaku pelanggaran protokol atau ada permohonan khas yang telah dibuat.

“Sekarang ini kita tak tahu siapa mohon apa, kita tak boleh teka atau anggap yang timbalan perdana menteri diberi layanan khas.

“Jika ada permohonan, mengapa layanan istimewa diberi? Peguam yang mewakili Najib dan pihak penjara kena jelaskan apakah permohonan itu?,” katanya lapor media.


Empat Ahli Parlimen di Sabah keluar Bersatu hilang kelayakan, perlu kosongkan kerusi

Tindakan empat Ahli Parlimen (MP) Bersatu di Sabah yang mengikut langkah Datuk Seri Hajiji Noor keluar parti secara automatik juga hilang kelayakan sebagai wakil rakyat dan perlu mengosongkan kerusi yang dimenangi mereka pada Pilihan Raya Umum Ke-15 (PRU-15) lalu.

Bekas Pengerusi Bersatu Sabah itu gagal memahami Akta Perlembagaan (Pindaan) (No.3) 2022 (Akta A1663) yang melarang Ahli Dewan Rakyat bertukar parti dan berpendapat langkah tersebut tidak akan memberi kesan kepada kedudukan MP Bersatu yang keluar parti tersebut atas alasan bertanding atas tiket Gabungan Rakyat Sabah (GRS).

Untuk rekod, GRS hanya sebuah gabungan parti politik yang tidak mempunyai keahlian dan semua empat MP yang bertanding pada PRU-15 adalah ahli parti Bersatu.

Walaupun empat MP tersebut bertanding atas tiket GRS sekalipun, perlu difahami bahawa mereka adalah ahli Bersatu dan bukan ahli GRS, disinilah Hajiji tidak memahami peruntukan undang-undang baharu larangan lompat parti tersebut.

GRS bukan sebuah parti politik, ia adalah gabungan parti politik sama seperti Perikatan Nasional (PN), Pakatan Harapan (PH) dan Barisan Nasional (BN).

Sebagai contoh, Ahmad Maslan bertanding atas tiket BN di Parlimen Pontian lalu dan kemudiaannya mengumumkan keluar BN, tetapi secara teknikalnya beliau masih kekal wakil rakyat UMNO di Parlimen kerana BN hanya merupakan gabungan parti politik.

Seseorang wakil rakyat itu dianggap lompat parti apabila keluar sebagai ahli parti tersebut dan bukan sebagai ahli kepada gabungan itu.

Berbeza dengan senario yang dilakukan oleh Hajiji yang mengumumkan keluar Bersatu tetapi masih kekal dalam GRS, tafsiran tersebut sama sekali tidak tepat dan membelakangi akta larangan bertukar parti yang sudah digazet diperingkat Persekutuan.

GRS tidak mempunyai keahlian seperti parti politik yang berdaftar, malah ia didaftarkan hanya sebagai sebuah gabungan parti politik.

Hajiji semasa sidang medianya secara jelas mengumumkan keputusan untuk keluar meninggalkan Bersatu dan berkata sedang menimbang untuk menyertai parti baharu.

“Hari ini, kita sebulat suara telah mengambil keputusan untuk keluar dan meninggalkan Bersatu. Kami membuat keputusan ini setelah mempertimbangkan keadaan landskap politik Malaysia ketika ini terutama di Sabah.

“Kerajaan negeri yang ditunjangi oleh GRS-BN juga telah mengambil kira nasihat Yang di-Pertuan Agong bahawa pertimbangan terbaik untuk pembentukan Kerajaan Perpaduan yang diterajui Datuk Seri Anwar Ibrahim satu daripadanya adalah untuk kestabilan politik dan pemulihan ekonomi,” katanya dalam satu kenyataan semalam.

Di peringkat negeri, kedudukan Hajiji mungkin tidak tergugat kerana akta larangan menukar parti tersebut masih belum digazetkan dan tidak berkuatkuasa lagi sepenuhnya tetapi tidak di peringkat kerajaan Persekutuan.

Sementara itu, sumber dalaman parti memberitahu Bersatu sudah merujuk isu tersebut dengan Menteri Undang-Undang sebelum ini, Datuk Seri Wan Junaidi Tuanku Jaafar dan Menteri Undang-Undang baharu kerajaan Pakatan Harapan (PH)-Barisan Nasional (BN), Datuk Seri Azalina Othman Said.

Difahamkan kedua-dua mereka berpandangan terdapat pelanggaran dalam akta bertukar parti yang sudah berkuatkuasa di peringkat Persekutuan dan ia terpulang kepada ketua parti untuk mengambil tindakan selanjutnya selepas ini.

Untuk rekod, Bersatu Sabah mempunyai lima MP yang merupakan ahli parti, dengan empat daripadanya bertanding di bawah tiket gabungan GRS, manakala seorang lagi – Datuk Seri Ronald Kiandee – bertanding di bawah tiket Perikatan Nasional (PN).

Terdahulu,Gabungan Pilihan Raya Bersih dan Adil (BERSIH) menegaskan MP Bersatu yang keluar parti dan sekiranya menubuhkan parti baharu atau menyertai mana-mana parti perlu mengosongkan kerusi mereka dan diadakan semula pilihan raya.

BERSIH memberi senario jika empat MP Bersatu yang bertanding atas tiket GRS jika menubuhkan parti baharu dan meninggalkan parti itu, maka wajar untuk mereka mengosongkan kerusi.

“Mereka bertanding di bawah logo GRS iaitu gabungan/parti berdaftar. Mereka tidak bertanding di bawah Bersatu.

“Pengenalan itu adalah apa yang mereka maklumkan kepada Suruhanjaya Pilihan Raya (SPR) semasa mereka mengemukakan pencalonan.

“Jika mereka menubuhkan parti baru dan meninggalkan GRS, mereka perlu mengosongkan kerusi mereka,” katanya.


Tak cukup dengan hutang 1MDB, Seri Perdana pun dihancurkan

Satu persatu aset negara dirosakkan bekas Perdana Menteri (PM) yang sedang berdepan puluhan kes di mahkamah ketika ini, tidak cukup dengan hutang 1Malaysia Development Berhad (1MDB) ditinggalkan kini terbaharu kompleks Seri Perdana pun dihancurkan.

Kompleks Seri Perdana kebiasaannya digunakan dalam acara rasmi menyambut tetamu kehormat, sama ada duta atau ketua-ketua negara luar selalunya akan diraikan disini, bagaimanapun semasa era PM terdahulu ia digunakan seolah-olah kediaman milik sendiri.

Selepas Pakatan Harapan (PH) berjaya menjatuhkan kerajaan Barisan Nasional (BN) pada Pilihan Raya Umum Ke-14, Tun Dr Mahathir Mohamad yang ketika itu PM Ke-7 juga tidak sanggup untuk duduk di Seri Perdana dan ia terbiar kosong begitu sahaja.

Kenapa Dr Mahathir tidak mahu langsung untuk kembali menetap ke rumah agam yang beliau bina sendiri? Elok juga Dr Mahathir menjawabnya, adakah beliau bimbang atau ngeri melihat keadaan kompleks tersebut walhal penghuni pertama disitu adalah bekas PM sebanyak dua kali itu sendiri sebelum ini.

Malah, acara-acara rasmi kerajaan yang kebiasaannya berlangsung di Seri Perdana juga dipindahkan ke lokasi lain kerana tidak sanggup melihat keadaan usang dan terbiar yang ditinggalkan oleh kerajaan terdahulu.

Kompleks ini dibina pada 1997 dan siap pada 1999, di atas tapak seluas 42.5 ekar mengikut kontur anak bukit dengan mengekalkan struktur geografi alam semula jadi selaras dengan konsep perancangan Putrajaya sebagai sebuah Bandaraya Taman.

Kos pembinaannya juga mencecah puluhan juta ketika itu, malah kompleks sebesar itu juga pastinya memerlukan penyelenggaraan dan penjagaan yang menelan belanja tinggi. Jurutera pembinaan pasti tahu kos dan belanja yang diperlukan untuk memastikan bangunan sebesar itu dapat bertahan lama.

Bagaimanapun selepas PH menang di Putrajaya, mereka tidak pernah mengambil tahu atau sekurang-kurangnya cuba meneliti aset milik kerajaan yang sangat bernilai tersebut.

Mungkin kerana waktu itu kerajaan PH terlalu sibuk mengendalikan hutang-hutang 1MDB yang ditinggalkan oleh bekas PM waktu itu.

Tidak ada siapa yang tahu kos pembinaan Seri Perdana ini yang diilhamkan oleh Dr Mahathir itu, namun kos untuk menyelenggara kompleks sebesar itu pasti juga akan menelan belanja yang tinggi.

Kos pembinaan Seri Perdana ini pernah dibangkitkan seorang pemimpin DAP, tetapi sehingga hari ini tidak diketahui umum kos sebenar pembinaannya.

Namun, tiba-tiba kebelakangan ini kontroversi berhubung Seri Perdana ini dibangkitkan susulan kos penyelenggaraan dan baik pulih yang kononnya agak tinggi, tetapi tidak dipersoalkan pula mengapa kompleks tersebut perlu dibina pada awalnya.

Jika tidak mahu kos baik pulih atau selenggara yang tinggi, mengapa pada awal-awal perlu dibina kompleks sebesar itu? Mungkin Dr Mahathir sahaja lebih mengetahui berhubung kompleks ikonik yang dianggap sebagai legasi pentadbirannya selama 22 tahun.

Kerosakan teruk bahagian luaran Seri Perdana. Gambar media sosial

Bayangkan pula sekiranya Seri Perdana ditinggalkan dan dibiarkan begitu sahaja, pasti keadaan akan bertambah teruk dan akan menjadi usang. Adakah kita mahu lihat satu lagi bangunan berhantu yang terbengkalai milik kerajaan begitu sahaja?

Untuk rekod, Seri Perdana bukan dibina oleh Tan Sri Muhyiddin Yassin, malah PM Kelapan tersebut tidak pernah menetap atau mengadakan sebarang acara rasmi disitu sepanjang menjadi pemimpin nombor satu negara.

Cadangan untuk membalik pulih juga datang daripada agensi bertanggungjawab yang mengendalikan aset kerajaan itu, pastinya aset kerajaan perlu dijaga dengan baik selepas hampir beberapa tahun ditinggalkan begitu sahaja.

Daripada dibiarkan tanpa langkah segera membaik pulih diambil terhadap kompleks tersebut, tidak mustahil kosnya akan meningkat lebih tinggi. Namun, perkara itu tidak diambilkira oleh para pengkritik yang tahu menunding jari kononnya membazir, jika ia membazir mengapa ia dibina oleh Dr Mahathir sebelum ini.

Kerosakan dalaman Seri Perdana, bumbung bocor. Gambar media sosial

Bagaimanapun, beberapa keping gambar yang tular dalam media sosial menunjukkan keadaan sebenar Seri Perdana yang usang dengan pelbagai kerosakan yang major pada struktur kompleks tersebut.

Untuk membaiki keseluruhan kawasan kompleks sama ada dalaman atau luaran itu bukan sesuatu yang mudah dan menelan belanja dengan kos tinggi, cuma yang menjadi persoalan bagaimana dua orang terdahulu yang menghuni kompleks tersebut boleh mengakibatkan kerosakan yang teruk sebegitu.

Tidak cukup dengan itu, perabot yang terdapat dalam Seri Perdana difahamkan juga diarahkan pindah oleh PM terdahulu. Susulan itu, perolehan perabot baharu terpaksa dilaksanakan supaya tidak lah kosong kompleks yang suatu ketika dahulu menjadi kebanggaan setiap PM baharu dilantik.

Jika sebelum ini legasi hutang 1MDB ditinggalkan dan terpaksa dicuci oleh kerajaan sekarang ini, kini Seri Perdana pula yang dipolitikkan walhal seantero negara mengetahui siapa penghuni paling lama yang tinggal di kompleks tersebut.

Janganlah buat-buat lupa seperti menjawab soalan di mahkamah berhubung isu 1MDB, takkanlah semua perkara boleh jadi nyanyuk tiba-tiba.


Polis syor dakwa Tommy Thomas: Laporan Mingguan Malaysia

Polis Diraja Malaysia (PDRM) dilapor mencadangkan Tan Sri Tommy Thomas didakwa di mahkamah, dan telah mengemukakan empat kertas siasatan kepada Timbalan Pendakwa Raya (DPP) berhubung dakwaan salah laku bekas Peguam Negara itu.

Mingguan Malaysia yang memetik sumber memberitahu, polis pada mulanya membuka lima kertas siasatan terhadap Tommy, namun hanya empat yang diserahkan kepada Jabatan Peguam Negara (AGC).

Sumber itu dilaporkan berkata polis sedang menunggu maklum balas daripada DPP yang meneliti fakta kes dan menyemak kertas siasatan beserta cadangan empat pertuduhan yang dikemukakan sama ada diterima atau sebaliknya.

“Pegawai penyiasat kes berkenaan juga sudah mengadakan perbincangan dengan DPP dan masih menunggu maklum balas daripada pihak tersebut,” kata sumber itu seperti dilaporkan akhbar berkenaan.

Sumber itu juga dipetik sebagai berkata, cadangan pertuduhan dikemukakan polis seperti yang terkandung dalam buku laporan Pasukan Petugas Khas bertajuk Siasatan Ke Atas Dakwaan-Dakwaan Dalam Buku Bertajuk My Story: Justice In The Wilderness Tulisan YBhg. Tan Sri Tommy Thomas, Bekas Peguam Negara, yang dinyahsulit kerajaan.

Menerusi laporan tersebut, Pasukan Petugas Khas mendapati Tommy mungkin melakukan kesalahan di bawah Seksyen 124I dan 203A Kanun Keseksaan; Seksyen 23 Akta Suruhanjaya Pencegahan Rasuah Malaysia 2009; Seksyen 8 Akta Rahsia Rasmi 1972; Seksyen 4 Akta Hasutan 1948; dan di bawah peraturan, prosedur serta pekeliling Kerajaan.

Khamis lalu, media memetik laporan pasukan penyiasat setebal 822 muka surat yang dibentangkan kepada Kabinet pada 30 September lalu.

Antara lain, laporan menyatakan Tommy tidak mempunyai pengalaman untuk mengendalikan AGC dan satu-satunya penyelesaian yang diambilnya untuk menangani kelemahannya ialah melantik peguam luar.

Sementara itu, Mingguan Malaysia juga memetik bekas Peguam Negara Tan Sri Abu Talib Othman sebagai berkata, laporan Pasukan Petugas Khas yang menyenaraikan sembilan elemen kemungkinan salah laku Tommy tidak cukup membuktikan beliau bersalah atau sebaliknya.

Ini kerana, menurut beliau, selaras prinsip undang-undang yang menyatakan bahawa seseorang itu tidak didapati bersalah selagi belum diputuskan bersalah oleh mahkamah.

“Justeru, kini terserah kepada AGC untuk membawa kes ke mahkamah dengan mendakwa Tommy jika mendapati wujud elemen salah laku. Jika Tommy dihadapkan ke mahkamah sekali pun, beliau belum bersalah selagi tidak dibuktikan bersalah.

“Walaupun pasukan khas merumuskan kewujudan salah laku, tidak boleh menyimpulkan Tommy bersalah kerana yang akhirnya menentukan adalah mahkamah. Mungkin bagi Tommy, beliau tidak bersalah, sebaliknya pihak lain cakap bersalah, jadi adalah sukar membuat keputusan membabitkan satu pihak,” kata beliau.

Selain itu, kata Abu Talib, masih terlalu awal untuk membuat rumusan terhadap kesan dan kedudukan pelantikan hakim susulan laporan Pasukan Petugas Khas itu menyebut wujudnya campur tangan dalam pelantikan hakim-hakim kerana sebarang keputusan hendaklah diambil selepas Tommy disahkan bersalah.

“Begitu juga dengan dakwaan membocorkan rahsia kerajaan dan menyalah guna kuasa melantik peguam luar, sebarang kelemahan dan penambahbaikan perlu diteliti selanjutnya oleh kerajaan selepas keputusan mahkamah,” ujarnya.

Ditanya keperluan menubuhkan Suruhanjaya Siasatan Diraja (RCI), Abu Talib memberitahu, menubuhkan badan atau pasukan siasatan khas hanya sia-sia sekiranya tiada keputusan diambil oleh kerajaan.

Katanya, sebelum ini terdapat banyak RCI yang diwujudkan bagi mencari penemuan kes tertentu tetapi semua tidak ‘berlaku apa-apa’ kerana kerajaan gagal membawa pesalah ke muka pengadilan.


Polis Melbourne, penunjuk perasaan bertempur

Polis Melbourne menggunakan penyembur lada dan pelet getah untuk menyuraikan ribuan penunjuk perasaan yang bertindak ganas merosakkan harta benda, menyekat jalan raya yang sibuk dan mencederakan tiga pegawai, menyebabkan lebih 40 tangkapan dilakukan, hari ini.

Ia adalah hari kedua demonstrasi di bandar raya yang dikenakan perintah penutupan susulan langkah pihak berkuasa menutup tapak pembinaan selama dua minggu dengan mengatakan pergerakan pekerja terbabit menyebabkan penularan wabak Covid-19.

Semalam, sekumpulan tunjuk perasaan antivaksin turut mengadakan demonstrasi yang bertukar ganas dan bertempur dengan polis.

Kerajaan Victoria sebelum ini mewajibkan semua pekerja tapak pembinaan untuk mengambil sekurang-kurangnya satu dos suntikan vaksin sebelum hujung bulan ini.

“Pasukan Kesihatan Awam tiada pilihan lain selain mendesak pekerja tapak pembinaan untuk mendapatkan vaksin dalam tempoh dua minggu ini, bagi memberi kelonggaran kepada mereka untuk terus bekerja,” kata Menteri Kesihatan Negeri, Martin Foley.

Penutupan sementara tapak pembinaan memburukkan lagi aktiviti ekonomi di negara itu kerana terdapat sebahagian pendapat pakar ekonomi meramalkan tindakan jangka panjang mungkin mendorong kejatuhan ekonomi Australia yang bernilai hampir A$2 trilion (AS$1.96 trilion) ke fasa kemelesetan kedua dalam tempoh beberapa tahun ini.

Australia telah melaksanakan penutupan di Sydney dan Melbourne, ibu kota Canberra dan bandar-bandar besarnya untuk menghentikan penularan varian Delta yang semakin mengganas.

Namun, sekatan ketat itu telah mencetuskan protes antipenutupan dengan pihak polis sudah menahan beratus-ratus penunjuk perasaan di kedua-dua bandar itu sejak hujung minggu lalu.

Sehingga hari ini, 603 kes baharu telah dikesan di Victoria, memperlihatkan kenaikan dalam tempoh 24 jam melepasi paras tertinggi semalam, sebanyak 567 kes dan satu kematian baharu dilaporkan.

Sementara itu, pihak berkuasa mula melonggarkan beberapa sekatan ketat terhadap perhimpunan dan latihan di luar, di Sydney dan Melbourne kerana kadar vaksinasi di wilayah itu sudah meningkat, selain lebih banyak kelonggaran yang akan dilaksanakan sekiranya tahap vaksinasi sepenuhnya populasi dewasa di negara itu mencapai 70 hingga 80 peratus.

Setakat ini, hampir 53 peratus penduduk di New South Wales dan 44 peratus penduduk di Victoria telah divaksin sepenuhnya.

New South Wales hari ini melaporkan 1,022 kes baharu meningkat berbanding semalam sebanyak 935 kes dan 10 kematian baharu dilaporkan, di mana majoriti jangkitan tertumpu di Sydney. – Agensi


Dalam wawancara media antarabangsa, Anwar disoal berhubung isu kes rasuah Zahid

Isu kes rasuah Timbalan Perdana Menteri (TPM) yang dibicarakan di mahkamah antara menjadi soalan utama media antarabangsa terhadap Datuk Seri Anwar Ibrahim baru-baru ini.

Media antarabangsa, Bloomberg dalam wawancara dengan Perdana Menteri (PM) banyak menyoal berhubung kes mahkamah dihadapi timbalannya, Datuk Seri Ahmad Zahid Hamidi kerana masih dilantik Anwar walaupun sebelum ini banyak bercakap berhubung isu melawan rasuah dan integriti.

Merujuk kepada gesaan tegas menentang rasuah, perdana menteri ditanya bagaimana dia mempunyai timbalan perdana menteri yang menghadapi 47 pertuduhan rasuah.

Dalam wawancara itu, Anwar yang diketahui umum mendapat sokongan Zahid untuk menjadi PM berkata banyak pemimpin lain yang terlibat dalam rasuah dan salahguna kuasa, bukan hanya Presiden UMNO itu sahaja.

“Dia (Zahid) telah disiasat dan didakwa – sedang menjalani perbicaraan dan mahkamah harus membuat keputusan secara bebas. Saya menyatakan dengan sangat jelas bahawa mahkamah adalah bebas dan saya tidak fikir saya harus menghakimi terlebih dulu (daripada mahkamah).

“Tetapi ia tidak sepatutnya hanya bersifat politik semata-mata. Mengapa merujuk kepadanya (Zahid) secara peribadi sedangkan saya telah mengatakan bahawa sistem itu yang korup?

“Terdapat begitu ramai pemimpin politik lain yang telah menyalahgunakan jawatan mereka; bekas perdana menteri, bekas menteri kewangan, mencecah ratusan dan jutaan dolar,” katanya dalam laporan Malaysiakini yang memetik kenyataan Anwar dalam wawancara dengan Bloomberg.

Mengenai apa yang akan berlaku jika Zahid disabitkan kesalahan dan dipenjarakan, Anwar memilih untuk bercakap tentang bagaimana keadaan telah berubah.

“Mari kita bergerak ke hadapan. Kita perlu bekerja dari hari pertama, untuk memastikan sistem yang kita ada mempunyai tadbir urus yang baik, dan sistem itu bebas daripada pemimpin yang korup. Dan saya fikir untuk bersikap adil, mereka telah mematuhi peraturan ini sekarang.

“Tiada satu kesan yang saya dapati daripada mana-mana pasukan saya kini cuba membazir melalui kontrak atau projek dan saya puas hati dengan itu. Orang harus menilai saya bermula dua bulan lalu,” tambahnya lagi.

Untuk rekod, Zahid membawa UMNO menyokong Anwar walaupun ketetapan parti sebelum ini mempunyai berpendirian berbeza.

Umum juga mengetahui, Anwar juga merupakan cikgu kepada Zahid, ia selepas tular rakaman audio perbualan sebelum ini.


Ketua PKR Johor Pengerusi MDEC

Ahli Parlimen Ledang, Syed Ibrahim Syed Noh dilantik pengerusi bukan eksekutif Perbadanan Ekonomi Digital Malaysia (MDEC) berkuat kuasa 1 April lalu.

Syed Ibrahim mengambil alih jawatan itu yang sebelum ini dipegang Datuk Alwi Che Ahmad, ADUN Kok Lanas yang juga ahli Majlis Kerja Tertinggi UMNO.

Alwi dilantik ke jawatan itu pada Disember 2021 berikutan peletakan jawatan pendahulunya, Rais Hussin, pada Oktober tahun itu.

Syed Ibrahim juga ketua PKR Johor dan berada dalam Majlis Pimpinan Pusat parti pimpinan Datuk Seri Anwar Ibrahim, lapor Bernama yang memetik kenyataan MDEC.

Kenyataan itu berkata Syed Ibrahim berpengalaman luas dalam bidang telekomunikasi selama 25 tahun di Telekom Malaysia Bhd dari 1989 hingga 2014 dengan jawatan terakhir adalah penolong pengurus besar.

Katanya lagi, beliau juga mempunyai pengalaman termasuk dalam bidang pengurusan perhubungan pelanggan, pengurusan projek, pemasaran dan jualan perdagangan, segmentasi dan analisis serta pengurusan teknologi maklumat dan sistem.


64 individu positif Covid-19 di UTM Johor Bahru

Sebanyak 64 daripada 838 individu, termasuk kakitangan dan pelajar Universiti Teknologi Malaysia (UTM) Johor Bahru di Skudai yang disaring sehingga Jumaat lalu, disahkan positif Covid-19.

Jabatan Kesihatan Negeri Johor (JKNJ) dalam satu kenyataan hari ini berkata, 64 kes positif Covid-19 yang dikesan itu membabitkan Kluster Lingkaran Ilmu UTM, yang sebelum ini telah dikenakan Perintah Kawalan Pergerakan Diperketat (PKPD) pada 21 Mei lalu.

“Susulan peningkatan kes yang secara mendadak di Universiti Teknologi Malaysia (UTM) dan Perintah Kawalan Pergerakan Diperketatkan (PKPD) yang dilaksanakan di UTM bermula pada 21 Mei 2021 sehingga 3 Jun 2021, Pejabat Kesihatan Daerah Kulai dengan kerjasama Pusat Kesihatan UTM menjalankan saringan bergerak (mobile sampling) di UTM.

“Seramai 470 kontak termasuk kakitangan dan pelajar telah disaring di perkarangan Masjid UTM sehingga 21 Mei 2021,” kata JKNJ sambil menegaskan 501 individu lagi masih menunggu keputusan ujian.

Sementara itu, UTM dalam kenyataan memaklumkan, pihaknya sedang menjalankan ujian saringan secara besar-besaran sebagai pengesanan awal Covid-19 dalam kalangan warga kampus yang sedang menjalani kuarantin ketika ini.

Kenyataan itu berkata, keputusan ujian berkenaan dijangka diperoleh dalam tempoh dua atau tiga hari.

UTM menegaskan semua operasi fizikal di dalam kampus tidak dibenarkan sepanjang tempoh PKPD, manakala kakitangan pula diarah bekerja dari rumah.

“Hanya staf Pusat Kesihatan Universiti dibenar untuk bertugas dari kampus, manakala pintu pagar utama UTM hanya akan dibuka sehingga jam 5 petang.

“Pelajar tidak dibenarkan keluar dari kampus berkuat kuasa serta-merta. Perkhidmatan penghantaran makanan dibuat sehingga jam 10 malam,” kata UTM.


[KEMAS KINI] Covid-19: Jumlah kes sembuh melebihi 1.4 juta pesakit

Jumlah kes sembuh daripada jangkitan Covid-19 sejak wabak itu menular dalam negara awal tahun lalu kini meningkat kepada lebih 1.4 juta, berbanding jumlah kes positif falam tempoh itu sebanyak 1,685,510 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi, 19,492 pesakit disahkan sembuh menjadikan keseluruhannya 1,401,160 kes.

Pada masa sama beliau berkata 252 pesakit, termasuk 37 bukan warganegara, meninggal dunia, menjadikan jumlah keseluruhan meningkat kepada 15,802 kes kematian.

“Tiga puluh dua kes meninggal dunia sebelum dibawa ke hospital (BID) turut dilaporkan.

“Sebanyak 268,548 kes masih aktif, manakala 986 pesakit masih dirawat di unit rawatan rapi, dengan 451 daripadanya memerlukan bantuan alat pernafasan,” katanya.

Terdahulu beliau memaklumkan jumlah jangkitan baharu Covid-19 di seluruh negara dalam tempoh 24 jam lalu, naik semula kepada 22,597 kes berbanding 22,070 kes yang dilaporkan semalam.

Sebanyak 3,917 kes membabitkan rakyat asing turut dilaporkan.

Dr Noor Hisham berkata, daripada kes harian yang dilaporkan hari ini, sebanyak 468 kes atau 2.1 peratus adalah daripada kategori 3, 4 dan 5, manakala sebanyak 22,129 kes (97.9 peratus) lagi adalah terdiri daripada kategori 1 dan 2.

“Secara keseluruhan, 17,345 kes (76.8 peratus) daripada jumlah kes yang dilaporkan pada hari ini tiada atau tidak lengkap vaksinasi,” katanya.

Mengenai kadar kebolehjangkitan pula beliau berkata, berdasarkan data terkini pada 27 Ogos 2021, nilai RT Malaysia adalah sebanyak 1.01.

Katanya negeri yang mencatatkan nilai RT yang tertinggi adalah Sarawak iaitu RT 1.23, diikuti oleh Perlis (nilaiRT 1.21), dan Sabah (nilai RT 1.18). Terdapat enam (6) negeri yang mencatatkan nilai RT kurang daripada 1.0 iaitu Melaka, Selangor, Wilayah Persekutuan Kuala Lumpur, Negeri Sembilan, Wilayah Persekutuan Putrajaya, dan Wilayah Persekutuan Labuan.

Data 28 Ogos 2021.

Katanya, dalam tempoh 24 jam itu sebanyak 36 lagi kluster baharu dikesan menjadikan keseluruhannya 4,647 kluster, dengan 3,179 telah ditamatkan dan 1,468 masih aktif.

Dr Noor Hisham berkata daripada jumlah kluster itu, jangkitan di tempat kerja merekodkan sebanyak 23 kluster, komuniti (12 kluster) dan satu kluster kumpulan berisiko tinggi di Johor Bahru.

Johor dan Selangor masing-masing mencatatkan enam kluster tempat kerja, masing-masing tiga di Kuala Lumpur dan Pahang, dan masing-masing satu di Sabah, Pulau Pinang, Sarawak, Kelantan dan Perak.

Lima kluster komuniti dilaporkan di Kelantan, Sarawak (tiga), dan masing-masing satu di Perak, Pahang, Sabah, dan Selangor.


2.64 juta pekerja dapat manfaat upah bawah PRIHATIN, PENJANA

Seramai 322,177 majikan dan 2.64 juta pekerja telah menerima manfaat daripada Program Subsidi Upah (PSU) di bawah PRIHATIN dan PENJANA dengan permohonan yang diluluskan telahpun mencapai nilai RM12.945 bilion, setakat 1 Okt, 2021.

Menteri Kewangan Tengku Datuk Seri Zafrul Abdul Aziz berkata di bawah Pakej Kita PRIHATIN pula, bantuan subsidi upah dilanjutkan untuk tiga bulan tambahan bagi majikan sedia ada yang menerima PSU manakala bantuan PSU selama enam bulan diberikan kepada semua permohonan antara 1 Oktober 2020 hingga 31 Disember 2020.

“Setakat 1 Oktober 2021, sejumlah RM1.395 bilion telah disalurkan kepada 80,839 majikan untuk terus beroperasi dan mengekalkan penggajian bagi 712,408 pekerja,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-72 yang dikeluarkan hari ini.

Pelaksanaan Pakej Rangsangan Ekonomi Prihatin Rakyat (PRIHATIN), Pelan Jana Semula Ekonomi Negara (PENJANA) dan Pakej Perlindungan Rakyat dan Pemulihan Ekonomi (PEMULIH) diperkenalkan ketika Tan Sri Muhyiddin Yassin menjadi Perdana Menteri.

Tengku Zafrul berkata Skim Pembiayaan Mudah Jaya PENJANA Institut Pengajian Tinggi Swasta (SPiM PENJANA IPTS) oleh Majlis Amanah Rakyat (MARA) pula telah menerima sejumlah 55 permohonan dan daripada jumlah tersebut sebanyak RM152.3 juta telah disalurkan kepada 22 buah IPTS Bumiputera, setakat 1 Oktober.

Memetik laporan Bernama, beliau berkata, pembiayaan sektor pelancongan PENJANA pula merekodkan 701 permohonan dan daripada jumlah tersebut sebanyak 340 permohonan telah diluluskan dengan jumlah pembiayaan sebanyak RM67.5 juta.

Bagi sokongan penggunaan teknikal dan digital kepada perusahaan kecil dan sederhana (PKS) dan syarikat di peringkat pertengahan (MTC), Tengku Zafrul berkata kerajaan telah menyalurkan sejumlah RM84.2 juta kepada 13,884 perniagaan dalam bentuk geran dan pinjaman untuk langganan perkhidmatan digitalisasi setakat 1 Oktober.

Beliau berkata, kerajaan juga telah menyalurkan sebanyak RM105.94 juta kepada 38,870 perusahaan kecil dan sederhana (PKS) dalam bentuk geran padanan bagi membantu PKS untuk mengguna pakai perkhidmatan pendigitalan dalam operasi perniagaan.

Menurutnya, kerajaan melalui Pakej Perlindungan Rakyat dan Pemulihan Ekonomi (PEMULIH) telah mengumumkan Program Bakul Makanan khusus untuk masyarakat Orang Asli dengan peruntukan berjumlah RM10 juta yang turut diagihkan melalui Jabatan Kemajuan Orang Asli (JAKOA).

“Setakat 1 Oktober, bakul-bakul makanan ini telah berjaya diagihkan sepenuhnya dan mencapai objektifnya untuk memanfaatkan lebih 63,000 orang asli.

“Kerajaan berharap bahawa bantuan bakul makanan ini dapat membantu masyarakat Orang Asli serba sedikit dan tidak terkecuali daripada perhatian dan bantuan-bantuan yang disediakan oleh kerajaan,” katanya.

Sementara itu, Tengku Zafrul berkata, kerajaan telah menyalurkan sebanyak RM1.114 bilion elaun khas petugas barisan hadapan berdasarkan 2,943,908 tuntutan terdiri daripada doktor, jururawat dan kakitangan perubatan lain yang terlibat secara langsung dalam pengurusan dan pembendungan wabak Covid-19, setakat 1 Oktober.

“Elaun khas ini juga dipanjangkan kepada anggota tentera, polis, kastam, imigresen, bomba, anggota Angkatan Pertahanan Awam serta anggota RELA yang terlibat secara langsung dalam melaksanakan Perintah Kawalan Pergerakan (PKP),” katanya.

Beliau berkata bagi Inisiatif Pemulihan CENDANA, kerajaan telah memperuntukkan sebanyak RM10 juta yang dijangka memanfaatkan 3,000 penerima daripada kalangan seniman dan organisasi dalam sektor seni dan budaya Malaysia.

Penerima akan menerima saiz geran yang berbeza bergantung kepada permohonan dan program yang disasarkan.

“Setakat 1 Oktober, sebanyak RM5.70 juta telah disalurkan kepada 553 penerima,” katanya.

Tengku Zafrul berkata, kerajaan juga telah menerima banyak permintaan supaya bantuan kewangan yang diberikan kepada pusat asuhan anak-anak dan tadika pada tahun lepas dapat diperkenalkan semula.

“Kerajaan melalui pakej PEMULIH bersetuju memberi Bantuan Khas Taska berjumlah RM3,000 kepada 4,400 pengusaha taska seliaan Kementerian Pembangunan Wanita, Keluarga dan Masyarakat serta lebih 8,000 pengusaha tadika swasta seliaan Kementerian Pendidikan.

“Setakat 1 Oktober 2021, sebanyak RM3.6 juta telah disalurkan kepada 1,194 pengusaha taska.

“Kerajaan berharap agar bantuan khas ini dapat meringankan beban pengurusan taska dalam mematuhi Panduan Pencegahan Penularan Covid-19 yang dikeluarkan oleh pihak Majlis Keselamatan Negara (MKN),” katanya.


8 dituduh salah guna kad inden minyak PDRM

Lapan bekas pembantu pam sebuah stesen minyak di daerah Kemaman mengaku tidak bersalah di Mahkamah Majistret di sini hari ini atas 45 pertuduhan menyalahgunakan kad inden milik Polis Diraja Malaysia (PDRM), lima tahun lepas.

Kad inden ialah kad elektronik yang digunakan untuk membuat transaksi bekalan bahan api kenderaan bagi ambulans, kereta jenazah, kereta peronda polis dan seumpamanya.

Mohamad Amirul Izzat Mohamad, Md Nazrul Khusairi Mohamad Ros, Muhamad Ikhwan Ruslan, Muhamad Aidil Mohd Kamal, Muhamad Khairi Fakhri Abd Karim, Khairul Fadhli Bahar, Abdullah Hassani Basri dan Iskandar Zulkarnain Adenan, yang berusia lingkungan 23 hingga 32 tahun, membuat pengakuan itu selepas pertuduhan terhadap mereka dibacakan di hadapan Majistret Tengku Eliana Tuan Kamaruzaman.

Mereka didakwa menggunakan kad inden yang bernilai di antara RM50 hingga RM830.05 0.05) itu pada Oktober hingga Disember 2017 mengikut Seksyen 403 Kanun Keseksaan yang membawa hukuman maksimum penjara lima tahun dan denda serta sebatan, jika sabit kesalahan.

Tengku Eliana membenarkan kesemua tertuduh diikat jamin antara RM5,500 hingga RM30,500 dengan seorang penjamin.

Pendakwaan dikendalikan Timbalan Pendakwa Raya Nur Azhani Azman manakala kesemua tertuduh diwakili peguam Nurul Farhana Shamsudin. – Bernama


Ramalan tak memberangsangkan, hanya Menteri Ekonomi terangsang: Shahrir

Tan Sri Shahrir Abdul Samad menggesa supaya kerajaan campuran mengambil langkah segera bagi menangani kelembapan yang dijangka akan dihadapi negara tahun ini.

Veteran UMNO itu menyindir Menteri Ekonomi yang disifatkan lebih ’syok sendiri’ walhal realitinya keadaan semasa tidak memberangsangkan selepas data terkini menunjukkan pertumbuhan keluaran dalam negara kasar (KDNK) yang lemah pada suku kedua tahun ini.

“Kena cepatlah lancarkan program dan strategi Ekonomi Madani!!

“Ramalan ekonomi bagi tahun ini tidak memerangsangkan. Hanya Menteri Ekonomi seorang yang terangsang, syok sendiri,” katanya dalam satu kenyataan di Facebook.

Terdahulu pada minggu lalu, Bank Negara Malaysia (BNM) mengumumkan ekonomi Malaysia berkembang secara sederhana pada 2.9 peratus tahun ke tahun dalam suku kedua berbanding 5.5 peratus tahun ke tahun pada suku pertama 2023, didorong terutamanya oleh permintaan luaran yang lebih perlahan.

Pertumbuhan ekonomi Malaysia mencecah paras terendah untuk tempoh dua tahun pada suku kedua disebabkan oleh eksport yang merosot dan kelembapan global, mendorong bank pusat pada Jumaat lalu memberi amaran jangkaan pertumbuhan KDNK yang lebih rendah daripadasebelumnya.

Ahli ekonomi yang ditinjau Reuters meramalkan pertumbuhan KDNK pada 3.3% bagi tempoh April hingga Jun.

Bank Negara Malaysia juga berkata pengembangan ekonomi setahun penuh akan datang pada hujung bawah julat 4 peratus hingga 5 peratus yang diramalkan sebelum ini, walaupun sesetengah ahli ekonomi meramalkan sasaran itu sukar dicapai kerana permintaan dalam negeri turut perlahan.

Ahli Ekonomi RHB Bank Bhd Chin Yee Sian dan Penganalisis Penyelidikan Bersekutu Wong Xian Yong dalam nota penyelidikan masing-masing berkata angka KDNK suku kedua yang lebih rendah daripada unjuran konsensus Bloomberg sebanyak 3.3 peratus tahun ke tahun serta unjuran dalaman mereka sebanyak 3.5 peratus tahun ke tahun, adalah seiring dengan pertumbuhan suku berkenaan yang sederhana.

Mereka berpendapat, ini berikutan kelemahan dalam permintaan luaran selain normalisasi perbelanjaan pengguna di peringkat domestik.

Berikutan perkembangan itu, mereka menyemak turun unjuran pertumbuhan KDNK 2023 kepada 4.3 peratus daripada 5.0 peratus tahun ke tahun sebelum ini kerana menjangkakan perbelanjaan pengguna yang terus menyederhana dalam suku ketiga 2023.

“Penguncupan data eskport bagi asas tahun ke tahun berkemungkinan besar akan turut berlanjutan ke dalam suku ketiga 2023,” kata mereka.


RON97 turun lima sen

Harga runcit petrol RON97 turun lima sen seliter manakala harga diesel dan petrol RON95 tidak berubah, bagi tempoh 29 September hingga 5 Oktober ini.

Menurut kenyataan Kementerian Kewangan (MOF) hari ini harga runcit RON97 turun daripada RM4.05 kepada RM4.00 seliter.

Bagi melindungi pengguna daripada kesan kenaikan harga minyak sebenar di pasaran global, Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

Harga itu ditetapkan berdasarkan harga runcit mingguan produk petroleum menggunakan formula Mekanisme Harga Automatik (APM).

“Kerajaan akan terus memantau kesan perubahan harga minyak mentah dunia dan mengambil langkah bersesuaian, bagi memastikan kebajikan dan kesejahteraan rakyat terus terpelihara,” menurut kenyataan itu. – Bernama


Kes rasuah Najib: Saksi mengaku bimbang keselamatan diri, keluarga

Saksi pendakwaan dalam kes rasuah Datuk Seri Najib Razak berkaitan dana 1Malaysia Development Berhad (1MDB), Tan Sri Ismee Ismail, memberitahu beliau tidak dijanjikan apa-apa oleh Suruhanjaya Pencegahan Rasuah Malaysia (SPRM).

Beliau yang berkata demikian di hadapan Hakim Mahkamah Tinggi Kuala Lumpur, Collin Lawrence Sequerah hari ini, bagaimanapun mengakui menjadi tidak keruan dan takut ketika dipanggil memberi keterangan oleh SPRM.

Ismee yang memberikan keterangan sebagai saksi pendakwaan ke-13 di Mahkamah Tinggi di sini hari ini, juga memberitahu beliau hanya bimbang mengenai keselamatan diri dan keluarganya.

Memetik laporan Berita Harian, Ismee berkata beliau dipanggil dua kali oleh SPRM pada 2015 dan 2018 bagi memberi keterangan.

Ketika disoal peguam Datuk Hariharan Tara Singh yang mewakili bekas Perdana Menteri itu sama ada beliau diancam dikenakan tindakan undang-undang jenayah dan sivil oleh SPRM, Ismee menjawab: “Tidak.”

Hariharan: Anda setuju, berada dalam keadaan sangat tertekan ketika anda dipanggil memberi keterangan pada 2018?

Ismee: Bukan tertekan, tetapi lebih kepada ketidakpastiaan. Rasa macam-macam… rasa takut, sebab kita tidak tahu apa yang berlaku.

“Bukan ditekan oleh sesiapa, tetapi susah nak gambarkan perasaan saya ketika itu. Tidak tentu arah, tidak keruan,” katanya.

Hariharan: Setuju, tiada pertuduhan jenayah dikenakan terhadap anda sehingga sekarang?

Ismee: Tiada

Ismee bagaimanapun bersetuju beliau dikenakan larangan keluar negara dan disaman oleh 1MDB.

Hariharan: Setuju dengan saya, anda sangat tidak berpuas hati apabila mengetahui mengenai saman berkenaan?

Ismee: Ya

Hariharan: Anda menjadi sangat tidak berpuas hati kerana anda dijanjikan oleh SPRM sekiranya anda beri keterangan terhadap Najib dan bekerjasama, maka tidak akan ada tindakan saman, antara lainnya?

Ismee: Tiada apa-apa yang dijanjikan.

Hariharan: SPRM juga menjanjikan anda akan dilindungi sekiranya bekerjasama?

Ismee: Tiada, tetapi saya memang bimbangkan keselamatan saya dan keluarga.

“Bila semua ini berlaku, kita risau mengenai semua perkara. Mereka (SPRM) ada cakap saya tidak perlu paranoid tetapi tiada janji apa-apa daripada SPRM,” katanya.

Pada 16 Ogos lalu, 1MDB dan empat anak syarikatnya dilapor menggugurkan tujuh daripada 15 defendan dalam tuntutan mahkamah AS$8 bilion terhadap bekas pemegang jawatan syarikat berkenaan.

Selain Ismee, mereka yang digugurkan daripada saman itu ialah bekas pengarah 1MDB, Tan Sri Che Lodin Wok Kamaruddin, Tan Sri Ong Gim Huat dan Ashvin Jethanand Valiram; bekas Ketua Pegawai Eksekutifnya, Datuk Shahrol Azral Ibrahim Halmi dan Mohd Hazem Abdul Rahman, serta bekas ketua pegawai kewangan, Azmi Tahir.

1MDB memfailkan saman itu Mei lalu bersama 1MDB Energy (Langat) Ltd, Global Diversified Investment Company Ltd (dahulunya 1MDB Global Investments Ltd), 1MDB Energy Holdings Ltd dan 1MDB Energy Ltd.

Ismee berkata demikian ketika memberi keterangan terhadap Najib yang berdepan empat tuduhan menyalahgunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 tuduhan pengubahan wang haram membabitkan jumlah sama.

Najib, 68, didakwa dengan empat tuduhan sebagai pegawai badan awam iaitu Perdana Menteri, Menteri Kewangan dan Pengerusi 1MDB, menggunakan kedudukannya bagi mendapatkan rasuah bagi dirinya sendiri.

Bagi tuduhan pertama, beliau didakwa menggunakan kedudukannya mendapatkan suapan berjumlah RM60,629,839.43 di AmIslamic Bank Berhad, Cawangan Jalan Raja Chulan, Kuala Lumpur antara 24 Februari 2011 hingga 14 Jun 2011.

Bagi tuduhan kedua, Najib didakwa menggunakan kedudukannya mendapatkan suapan RM90,899,927.28 di tempat sama antara 31 Oktober 2012 hingga 20 November 2012, manakala tuduhan ketiga dan keempat, dia didakwa menggunakan kedudukannya bagi mendapatkan suapan RM2,081,476,926 dan RM49,930,985.70.

Ahli Parlimen Pekan itu turut berdepan 21 tuduhan pengubahan wang haram mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, membabitkan dana 1MDB berjumlah RM2.28 bilion.

Perbicaraan di hadapan Hakim Collin Lawrence Sequerah bersambung 5 Januari depan.


‘Sebelah kaki’ dalam istana tapi Anwar terlepas kerusi PM kerana UMNO

Pengerusi Pakatan Harapan (PH) Datuk Seri Anwar Ibrahim mendakwa beliau tersingkir daripada kerusi Perdana Menteri (PM) kesembilan kerana tidak menandatangani perjanjian dengan Datuk Seri Najib Razak.

Presiden PKR yang juga calon PM dalam Pilihan Raya Umum Ke-15 (PRU-15), 19 November depan, juga mendakwa telah memiliki 114 sokongan untuk menjadi PM kesembilan.

Tetapi, menurutnya sokongan itu yang turut datang daripada ahli Parlimen UMNO terus berubah apabila beliau enggan menurut kehendak Najib supaya membebaskannya.

“Perubahan sokongan itu tidak akan berlaku jika saya tunduk kepada kehendak Najib, agar dia tidak dikenakan hukuman atas pertuduhan jenayahnya.

“Kalau saya tolak prinsip, sedia bertolak ansur (dengan Najib), dah lama saya menjadi perdana menteri.

“Kalau saya kemaruk nak jadi perdana menteri, saya tandatangani perjanjian dengan Najib. Dan (kalau itu berlaku) hari ini saya yang jadi perdana menteri, bukan Ismail Sabri,” katanya menurut Mkini.

Sebelum ini, Anwar telah beberapa kali gagal merebut kerusi PM, walaupun pernah menjadi Timbalan Perdana Menteri dan memangku jawatan PM ketika Tun Dr Mahathir Mohamad bercuti pada 1997.

Dan setelah empat pemimpin berganti menjadi PM Malaysia dengan dua kali dipegang oleh Dr Mahathir, Anwar masih menafikan dakwaan bahawa beliau “kemaruk” mahu menjadi PM.

Anwar memberitahu ketika berlaku krisis politik ekoran kejatuhan Tan Sri Muhyiddin Yassin yang digulingkan oleh 15 ahli Parlimen UMNO, beliau sudah sangat hampir menjadi pemimpin nombor satu negara.

“Saya nak beritahu, sebelah kaki saya dah ada di Istana Negara untuk angkat sumpah pada keesokan hari. (Bagaimanapun) Malam itu Najib meminta saya tandatangani perakuan untuk beri jaminan agar dia bebas daripada hukuman.

“Saya kata saya tak boleh (buat begitu) kerana ini soal prinsip. Kalau saya (lupakan prinsip) dan tandatangan, dah lama saya masuk istana angkat sumpah,” katanya pada perhimpunan di Parlimen Tambun, Perak, hari ini (27 Oktober 2022).

Sebelum itu Anwar mengumumkan dia memiliki sokongan yang kukuh daripada ahli parlimen, termasuk di luar PH, untuk dilantik sebagai perdana menteri.

Menurut Anwar ketika itu, dia mempunyai 114 ahli Parlimen pelbagai parti yang memberikan sokongan kepadanya.

Bagaimanapun ahli parlimen Umno terbabit mengalih semula sokongan mereka daripada Anwar selepas BN dan Perikatan Nasional (PN) bersetuju melantik Naib Presiden UMNO Datuk Seri Ismail Sabri Yaakob menggantikan Muhyiddin.


Tajuddin cadang Zahid tumpu kes mahkamah, dakwa jadi liabiliti kepada UMNO

Presiden UMNO Datuk Seri Ahmad Zahid Hamidi dicadangkan supaya menumpukan perhatian terhadap kes perbicaraan mahkamah yang dihadapinya kerana terlalu banyak, kata Datuk Seri Tajuddin Abdul Rahman.

Ahli Parlimen Pasir Salak itu membalas kritikan terhadap Zahid selepas digugurkan daripada jawatan ahli Majlis Tertinggi (MT) UMNO baru-baru ini dengan menyifatkan beliau tidak mampu menjaga parti besar orang Melayu itu pada ketika terpalit dengan puluhan kes mahkamah yang masih dalam perbicaraan.

“Saya nak cadangkan Zahid Hamidi tumpu kepada kes-kesnya (mahkamah) yang banyak.

“Tak mampu dia nak jaga parti yang besar ini dan kita nak menghadapi pilihan raya… lebih baik tumpukan dan selesaikan masalah dia, kita doakan yang terbaik permudahkan urusan dia,” katanya semasa sidang media hari ini.

Setiausaha Agung UMNO Datuk Seri Ahmad Maslan baru-baru ini memberi alasan pemecatan Tajuddin sebagai ahli MT bagi memberinya peluang untuk menumpukan kepada tugasan sebagai Duta Besar Malaysia ke Indonesia.

Tajuddin juga menggesa supaya Zahid tidak mengheret masalah peribadinya sehingga membebankan parti sendiri.

“Jangan masalah peribadi dia itu membebankan parti UMNO, itu yang sedang berlaku,” katanya lagi.

Tajuddin juga menyifatkan Zahid kini sudah menjadi liabiliti kepada UMNO dan tidak layak lagi menjadi Presiden parti tersebut.

“Zahid Hamidi ini sudah jadi liabiliti kepada UMNO, dia tidak boleh jadi Presiden.

“Jika dia jadi Presiden menggepalai dalam pilihan raya, UMNO akan kalah,” katanya lagi.

Tajuddin baru-baru ini disingkir sebagai ahli  MT UMNO dan tempatnya digantikan dengan pengikut Datuk Seri Najib Razak, Isham Jalil.

Zahid berkata pengguguran Tajuddin disebabkan tindak-tanduk beliau ketika mengkritik parti.


Lembaga pengarah 1MDB diperdaya, kata saksi kes rasuah Najib

Mahkamah Tinggi Kuala Lumpur hari ini diberitahu bahawa lembaga pengarah (BOD) 1Malaysia Development Berhad (1MDB) diperdaya apabila pengurusannya memberi bayangan bahawa wang pelaburan 1MDB akan masuk semula ke dalam dana syarikat pada 2014.

Bekas Pengarah Bukan Eksekutif 1MDB Tan Sri Ismee Ismail berkata demikian ketika diminta peguam Tan Sri Muhammad Shafee Abdullah mengulas mengenai taklimat bekas Ketua Pegawai Kewangan (CFO) 1MDB Azmi Tahir semasa mesyuarat lembaga pada 20 Oktober 2014, lapor Bernama.

Muhammad Shafee merujuk saksi pendakwaan ke-13 itu kepada taklimat khusus oleh Azmi semasa mesyuarat lembaga di mana beliau memberitahu Lembaga Pengarah bahawa sejumlah AS$870 juta telah ditebus setakat Oktober 2014 manakala AS$300 juta lagi akan ditebus dalam beberapa hari akan datang.

Ismee, 58, berkata pada masa itu, BOD tidak tahu bahawa wang itu, yang dikatakan Azmi masuk ke Brazen Sky Ltd sebenarnya adalah wang yang dipinjam oleh 1MDB daripada Deutsche Bank.

Mahkamah sebelum ini diberitahu bahawa Brazen Sky Ltd adalah syarikat perantara tujuan khas (SPV) yang ditubuhkan oleh ahli perniagaan dalam buruan Low Taek Jho atau Jho Low dan rakan sekutunya untuk menghantar pulang wang pelaburan oleh 1MDB.

Muhammad Shafee: Anda lihat bagaimana Azmi berbohong kepada lembaga pengarah. Apa yang dia lakukan ialah, semua wang yang kononnya masuk ke dalam Brazen Sky tetapi tidak menjelaskan wang itu kembali ke sebuah syarikat bernama Aabar Investments PJS Ltd. Pengarah 1MDB tidak akan mengetahui aspek ini kerana anda perlu bergantung kepada kejujuran pengurusan anda. Sekarang anda tahu kebenarannya, apa komen anda?

Ismee: Saya rasa perkara yang sama saya katakan tadi. Bulan puasa, tak sedap nak cakap. (tidak sesuai untuk diperkatakan pada bulan puasa ini).

Muhammad Shafee: Tan Sri, kita sedang berada dalam proses pengadilan. Anda masih perlu bercakap benar sepanjang bulan puasa.

Ismee: Saya telah mengatakan ini pada November tahun lepas dan saya akan mengatakan perkara yang sama. BOD telah dikelirukan.

Mahkamah sebelum ini mendengar keterangan bahawa Aabar Investments PJS Ltd (Aabar BVI) tidak sama dengan Aabar Investment PJS, yang merupakan anak syarikat sebenar International PetroIeum Investment Company (IPIC).

Terdahulu, saksi itu bersetuju dengan cadangan Muhammad Shafee bahawa bagi melaksanakan tawaran awam permulaan (IPO), pengurusan 1MDB telah meyakinkan lembaga pengarah untuk meminjam AS$250 juta dan AS$975 juta daripada Deutsche Bank Singapore, masing-masing pada Mei dan Ogos, 2014.

Mahkamah diberitahu bahawa AS$223.33 juta dan AS$457.98 juta daripada pinjaman itu telah digunakan.

Sebelum ini, bekas Ketua Pegawai Eksekutif (CEO) 1MDB Mohd Hazem Abd Rahman mengesahkan bahawa RM49 juta daripada pinjaman bank tersebut yang diambil oleh 1MDB dimasukkan ke dalam akaun bank Najib di AmIslamic Bank.

Pada hari pertama perbicaraan kes pada Ogos 2019, Datuk Seri Gopal Sri Ram yang mengetuai pasukan pendakwaan dalam kenyataan pembukaan berkata pihaknya akan menunjukkan bahawa sejumlah wang yang berasal daripada pinjaman AS$250 juta dan pinjaman AS$975 juta yang diambil oleh anak syarikat 1MDB, 1MDB Energy Holdings Ltd dari Deutsche Bank Singapore didakwa telah dimasukkan ke dalam akaun bank Najib.

Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


China pindahkan seluruh komuniti serentak untuk sanitasi pekan

Pihak berkuasa China dilaporkan mengambil langkah lebih ekstrem dengan memindahkan seluruh komuniti setempat ke kawasan lain di beberapa daerah di Shanghai dalam usaha menghentikan gelombang baharu Covid-19.

Notis rasmi daripada pegawai Parti Komunis tempatan di kawasan utara Shanghai memperincikan perintah untuk memindahkan penduduk ke kemudahan kuarantin lebih daripada 100 batu (160km) dari kediaman mereka.

Rancangannya adalah untuk memindahkan orang ramai dari rumah mereka di Pingwang ke wilayah jiran Zhejiang, di mana mereka akan tinggal sekurang-kurangnya seminggu. Kanak-kanak kecil, orang tua dan mereka yang kurang upaya boleh dikecualikan, menurut notis itu.

Pegawai berada di bawah tekanan yang hebat untuk mengurangkan risiko penularan dan mengurangkan kes kepada sifar.

Langkah itu menyusul hanya beberapa hari selepas pihak berkuasa memindahkan orang ramai dari rumah mereka dan sebahagian besar penduduk di kawasan lain di Shanghai.

Sekurang-kurangnya 1,000 orang terpaksa meninggalkan pekan kecil Beicai di timur Shanghai dan berpindah ke tempat tinggal sementara supaya pihak berkuasa boleh melakukan sanitasi sepenuhnya.

Notis rasmi yang dikeluarkan kepada penduduk memberitahu mereka untuk mengemas barang-barang dan membiarkan pintu almari pakaian mereka terbuka. Mereka juga disuruh membiarkan pintu depan rumah terbuka.

Imej di media sosial orang ramai yang beratur dengan beg pakaian pada waktu malam menunjukkan skala operasi, sekali gus menunjukkan usaha ekstrem dilakukan setelah kira-kira 400,000 jangkitan dilaporkan di Shanghai ketika gelombang terbaharu ini.

Kebanyakan daripada 25 juta penduduk Shanghai kekal di bawah perintah berkurung yang ketat atau ‘total lockdown’ yang kini memasuki minggu keempat.

Minggu ini pegawai di Shanghai merekodkan 17 kes kematian akibat komplikasi Covid-19, dengan hampir semuanya adalah warga emas, penduduk yang tidak diberi vaksin dan individu dengan komorbid. – Agensi


DAP bidas Shafie tak berprinsip kerana mahu kerjasama dengan parti menang

Kenyataan Presiden Warisan Datuk Seri Shafie Apdal yang mahu bekerjasama dengan mana-mana parti menang dalam pilihan raya umum (PRU) menyebabkan DAP kurang senang dengan pendirian tersebut.

Setiausaha Agung DAP, Anthony Loke menyifatkan Shafie sebagai tidak berprinsip dan tidak masuk akal memandangkan parti yang menang sudah pasti tidak akan bekerjasama dengan parti kalah, malah mustahil untuk membahagian jawatan menteri kepada parti lain.

“Saya berasa dukacita dengan kenyataan tersebut, saya pun ada baca kenyataan melalui satu forum beliau, Shafie pada Sabtu lepas. Beliau kata bahawa beliau sanggup bekerjasama dengan mana-mana gabungan parti baik BN, Perikatan (Nasional) atau Pakatan Harapan (PH) yang membentuk kerajaan kononnya kalau dah bentuk kerajaan dia boleh bekerja dgn mana-mana pihak.

“Ini saya rasa satu pandangan yg mungkin dinampak macam tak berprinsip, pertama. Yang kedua tak masuk akal. Kalau gabungan itu dah menang, takkan ia nak kerja sama dengan parti lain, kecuali ia tak menang, kalau ia dah menang sendiri, takkan ia nak kerjasama, nak bahagikan kerusi menteri untuk parti lain pula.

“Jadi ini sesuatu yang saya rasa tidak begitu masuk akal,” kata Ahli Parlimen Seremban itu semasa wawancara dalam satu temubual atas talian.

Shafie sebelum ini dilaporkan mahu menjalin kerjasama dengan mana-mana gabungan parti politik yang menangP RU-15 tetapi bersyarat.

Bagaimanapun, beliau menegaskan bahawa persefahaman yang dibentuk itu mestilah sebuah kerjasama pintar serta tidak berat sebelah dan paling penting, meletakkan kepentingan rakyat mengatasi segalanya.

“Sama ada Barisan Nasional (BN), Perikatan Nasional atau Pakatan Harapan (menang PRU15), bila rakyat sudah buat keputusan, kita kena hormat… kita tidak boleh menafikan hak rakyat di negara ini,” katanya dipetik Bernama.

Walaupun Loke tidak menolak kemungkinan gabungan kerajaan dan pembangkang mewujudkan beberapa bentuk kerjasama selepas PRU, Loke berkata prasyarat kerjasama itu mesti dibina atas kapasiti pembangkang yang kuat.

“Syarat yang paling besar ialah kita mesti kuat dulu, kita mesti ada kerusi yang banyak baru kita boleh runding, baru kita ada modal untuk runding.

“Kalau kita dah kalah, parti yang menang besar tak akan runding dengan kita lagi, kalau kita dah kalah, ia tak ada apa-apa alasan nak runding atau bekerjasama dengan kita lagi.

“Kita tak ada apa-apa yang kita boleh tuntut lagi,” katanya lagi.